text:
Nota Bene: Kolum ni Errol L. Abrew
(Maikapat a paset)
Ket iti daytoy di maidisso ken barusngi a kasasaad ti sistema ti pinnulitika agtuloytuloy babaen iti pannakabigbig nga iti kagimongan a nalaus iti kinakurang wenno kina-awan dagiti serbisio a kalbario ti kaadduan, daytoy ti agserbi a paratignay kadagiti agilinlinteg tapno sungbatanda dagiti personal a panagkasapulan dagiti iturayanda. Numan pay saan met a daytoy ti pudno a trabahoda, ngem isu met daytoy ti mangpadakkel iti gastos no kumandidatoda. Ti kinakurang iti panangtingiting iti panaggidiat ti gobierno ken politika per se, isu met ti pannakaiyusuatda iti papel a kas pagkamangan ti amin, a kasla man datay godfather ti Mafia a mangprobitsiar iti amin, a nailaksiden ti papelda a kas mammanday iti linteg.
Ket nagbalin laengen a temporario a trabaho ti panagpanday, iti kasdiay a kasasaad, makuna pay ketdin a mabalinen a suktan ti Kongreso iti kasla bassit a commission a buklen ti full-time a professional experts iti polisa ken panagpanday iti linteg. Ngem sumangdo met daydiayen iti prinsipio ti makunkuna a mangibagi a demokrasia (representative democracy).
Kas nasaomin, iti sapasap, di met komunkontra dagiti botante iti kapanunotan nga ikkanda iti karbengan dagiti pannakabagida a mangibaga no ania dagiti proyekto a maipatungpal. Ti la dida kayat a maipalubos no mabalbalin isu ti di koma pannakasayang dagiti pondo a mausar wenno maibolsa ti kuarta dagiti umili gapu metten iti di nalinteg a pannakausar ti bileg. Ket naipakita ti pork barrel scam a nakaikonektaan ti network ni Napoles nga agtuloy ti korapsion no nalawa ti pagibatayan iti pannakaimplementar ken saan a nalawag no sino dagiti agsungbat iti responsibilidad.
Awanen ti mangadmiter
Kas maekspektar, kadagiti mammanday a nagbalin a kliente ti JLN group of companies, awanen ti mayat a mangadmiter iti responsibilidad iti pannakaimplementar ken pannakabantay dagiti proyekto a binigbigda tapno maponduan. Ket ipambar metten dagiti implementing agencies nga isuda laeng ti nagbalin a rangtay iti pannakaiwaras ti pondo ket itudodan dagiti LGUs (local government units) nga isu ti agsungbat ken mapabasol. Kuna met dagitoy, iti bueltada, a ti responsibilidad ket adda kadagiti NGOs a nadutokan a mangideliber kadagiti serbisio ken ramramit. Impetteng met dagiti NGOs a naitedda dagiti nasao a serbisio ken ramramit ngem saanda metten a mapabasol no dagidiay immawat ket peke wenno saan. Awan met kano ti naaw-awat dagiti nailista a naikkan. Awan dumada kadagiti bakes/sunggo a magsikuna: see no evil, hear no evil, feel no evil, taste no evil.
Idiayen a makita no kasano ti kadakkel dagiti kuarta a naited kada puntos ken tukad iti kawar ti korapsion. Ayan ti imasna, saan a kas karina nga adda mapabasol wenno agsungbat, malaksid laeng ti kababaan a clerk iti agpang iti gobierno a nakaawat kadagiti project proposals. Ket iti daytoy a naganar a modelo iti negosio a nalawag a dinesinio ni Napoles para iti aglawlaw ket nalaka a tuladen, ngem ti mangpaadda ken mangtaraken kadagiti kangrunaan a kontak iti kada opisina ket ikkanna met iti panawen.
Isu a di nakaskasdaaw a dagiti met laeng kasabwat ni Napoles – Benhur K. Luy ken Merlina P. Suñas ti timmaud a whistle blowers iti daydiay a kaso. Nakuna ni Napoles a nagaapada idin ta kayat metten dagitoy dua ti sumina ken mangaramid iti sabali a sangana a bukodda. Nalawag ngarud nga awan solusionnaa daytoy a problema, iti pannaka-imbestigar wenno pannakadusa daytoy a sindikato. Sigurado la ketdi nga adun nga operators ti napatanorna ngem agpalpaliiw laeng dagitoy pangur-urayanda iti panagbaaw ti napudot nga isyo. Ta ti modus operandida ket isu met la a wagas a naabel iti isu met la a pannakaammo iti political systemtayo, nga adda dakkel a kuarta a maganab, a tunggal opisial iti gobierno ket addaan iti katukad a kantidad, a daytoy ket mairaman ti amin a mapasuksokan ken uray pay no adda imbestigasion, apaman a masebseban ti pungtot dagiti umili, awanto la ket ti mabalud, saan la ket a makadangran dagitoy iti sistema iti pinnulitika.
Ti kangrunaan nga argumento
Ti kangrunaan nga argumento iti daytoy a kapanunotan ket ti sistema politikatayo ket inggamerna ti korapsion iti operasionna tapno mamantiner daytoy. Iti ababa a panao, ti korapsion isu ti biag ti sistema. Ket ti basol ti sistema isu ti kaadda dagiti sumukat a mangituloy ti korapsion. Awan ti siasinoman a makapagbalbaliw malaksid laeng iti napursige ken awan sarday a panangsarunson a mang-pressure manipud iti ruar ti sistema. No dagiti institusional a sistema – dagiti mass media, ti Simbaan, ti sistema iti ekonomia, linteg, kultura ken dadduma pay, karamanen dagiti militante ken protesta iti kalsada – ket makaparnuay iti sangsangkamaysa a tabbaaw ken protesta ken pasidumri iti aramid dagiti korap, awan ti maaramidan ti sistema politika no di agamalanga, agpanunot ken agreporma.#


c: text/html

text:
Kuarta (sapasap a pangawatan)
Ti kuarta (manipud ti Tengnga nga Inggles curraunt, a kaibuksilanna ket iti maususar) iti kaisangsangayan a panag-usar ti balikas ket mangitudtudo ti kuarta a maus-usar, a kas ti maysa a banag a panakisinnukat, a naipangpangruna ti maus-usar a papel a kuarta. Daytoy a panag-usar ket kapadpada dagiti nota ti banko, wenno sagpaminsan kadagiti nota ti banko ken dagiti sensilio, a kaibuksilann ket dagiti maipapan ti bagi a tandaan nga inus-usar para iti kuarta babaen ti gobierno.[1][2]
Ti pay kaaduan akadawyan apanag-usar ti balikas a kuarta ket dagiti amin nga inus-usar kadagiti aniaman a pasamak, a kas maysa a banag ti panangisinnukat. Iti daytoy a panag-usar, ti "kuarta" ket kapadpada ti is a konsepto ti kuarta.[3]
Dagiti nagibasaran[urnosen | urnosen ti taudan]
- ^ Kitaen ti panangilawlawag 1
- ^ Bernstein, Peter (2008) [1965]. "Kapitulo 4–5". Ti Pangyuna ti Pirak, Panangibanko ken Balitok (Maika-3 nga nga ed.). Hoboken, NJ: Wiley. ISBN 978-0-470-28758-3. OCLC 233484849.
- ^ Panagilawlawag a kas banag ti panakisinnukat

robotstxt: allowed

filter: keep


text:
VIGAN CITY – Saan a pabor ni Mayor Eva Marie S. Medina, a mai-monetize dagiti leave credits dagiti empleado ti gobierno ti siudad iti sanguanan ti basbassit nga internal revenue allotment (IRA) a naawat ti siudad ken ti pannakaited iti 10% salary increase kadakuada kas panagtungpal iti pammilin ni Pres. Arroyo.
“…Iti daytoy a tawen, nakissayantayo iti P4 million iti IRAtayo ket saantayo pay a nagun-od ti panggastostayo iti sibubukel a budget nga inaprobaranda (konsehal) met laeng,” kinuna ni Medina iti interbiona iti radio.
Kinuna ni Medina nga imposible a magun-od ti income ti gobierno ti siudad agsipud ta iti rugi pay laeng, naikkatanen iti P4 million ti IRA sana sinaludsod no pangalaan iti para iti pannakai-monetize dagiti leave credits dagiti empleado ti gobierno ti siudad.
“Ken maysa pay, ti gutgutugoten dagiti empleado diay 10% increaseda… (ket) no kayatda, diay monetization ti ipangpangruna ket saantayo pay laeng nga i-increase (ti sueldo) dagiti empleado tapno mapagkanay diay pundotayo,” kinuna ti mayor.
Naammuan iti mayora nga awaten dagiti empleado ti salary increase ket retroactive iti bulan ti Hulio.
Kinuna ni Medina a milion-milion ti kasapulan no maipakuarta amin dagiti leave credits dagiti employee idinto nga impaganetgetna a magun-oddanto met laeng dagitoy iti kanito nga agretiroda iti serbisio.
Kinuna ni Medina a maysa pay a gutgutugoten dagiti empleado ti signing bonusda ket daytoy ti ibirbirokanda pay iti pondo.
“Saan met a mabalin nga ibusentayo ti kuartatayo para laeng dagiti empleado. Adda met dagiti commitmenttayo a serbisio nga itedtayo iti publiko,” kinuna ni Medina.
Kinuna ti mayor a no mai-monetize dagiti leave credits, addanto sabali a benepisio dagiti empleado a dida sagrapen.
Kabayatanna, kinuna ni Vice Mayor Franz Ranches a masapul ti naan-anay a pondo para iti full implementation ti pannakaipakuarta ti leave credits dagiti empleado ket kitaenda pay ti kapabilidad ti siudad.
Kinunana a no kabaelan ti siudad, masapul nga iprioridadda kanaig dagiti programa ken proyekto daytoy.
Kinuna ni Ranches a dimmakkel ti magastos ti gobierno ti siudad idinto a bimmassit ti naawatna a pondo ket “… isu a masapul nga ammuen ti situasion tapno nasayaat met la ti pannakalinay daytoy monetization of leave credits.”#


text:
STA. MARIA, Ilocos Sur – Natay ti maysa a babai kalpasan a pinilidan ti maysa a bus iti national highway a sakup ti Barangay Maynganay Sur, ditoy nga ili idi rabii ti Enero 2.
Dagus a natay ni Beneranda Cabreros y Daquel, 88, naasawaan, residente iti nadakamat a barangay kalpasan a dinungpar ti Florida Bus a minaneho ni Michael Forlaine Majia y Pangramuyan, 42, naasawaan, residente iti Barangay Dagueray, Sanchez Mira, Cagayan.
Iti panagimbestiga dagiti polis, agpaabagatan ti bus ket idi makadanon iti nadakamat a barangay, nadungparna ni Cabreros nga agballasiw iti kalsada.
Simmuko ni Majia iti San Esteban police station sa naipaima iti polis ditoy.
Nadadael ti akimbaba a kannawan a windshield ti bus.#


text:
CANDON CITY – Tapno masigurado nga awan ti mailako a produkto nga addaan melamine, nangisayangkat iti panagtsek-ap itay nabiit ti Bureau of Foods and Drugs (BFAD) ken ti City health office kadagiti pagtagilakuan ditoy siudad.
Naammuan ken ni Nimfa Pascua, city nutrition officer ditoy, bayat ti interview kenkuana ti DZTP a nagbuligan ti BFAD ken ti City health office a tsinek-ap dagiti pagtagilakuan a Novo, CSI-Candon, 4 Brothers ken dadduma pay a pagtagilakuan no adda mailaklako ditoy a produkto a naggapu iti Tsina a mapapati nga addaan iti melamine.
Kinuna ni Pascua a pakairamanan kadagiti kinitada no adda dagiti lako a gatas a naggapu iti Tsina a mapapati nga addaan melamine nga imparit ti BFAD a mailako kadagiti pagtagilakuan.
Iti kaudian a report manipud iti BFAD Manila, madama pay ti panagamirisna kadagiti dadduma pay a produkto a naggapu iti Tsina a masuspetsa nga addaan iti melamine.
Nupay kasta, imbilinen ti Department of Health ti pannakaisubli dagiti dadduma a produkto a mailako kadagiti pagtagilakuan kalpasan a napudasdasan nga awanan iti melamine.
“Negative ti inspeksionmi, kayatna sawen, awanen dagiti tagilako a naggapu Tsina nga addaan iti melamine,” kinuna ni Pascua.
Sakbayna, natakuatan iti Tsina nga adu nga ubbing nga immin-inom iti gatas nga addaan iti melamine ti nagsagrap iti sakit ti kidney.
Kinuna ni Pascua nga inkeddeng ti opisinana ken ti BFAD ti mangisayangkat iti inspeksion agsipud ta adda dagiti makitkita a tagilako a naggapu iti Tsina a mailaklako kadagiti pagtagilakuan ditoy Candon.#


text:
NARVACAN, Ilocos Sur – Agdagupen iti 410 dagiti iskolar a pagad-adalen ti National Tobacco Administration, segun iti administrador daytoy nga ahensia.
Kinuna ni NTA Administrator Edgar D. Zaragoza a 41 ti bilang dagiti baro nga iskolar ket manipud iti daytoy, 30 dagiti sumrek iti umuna a tukad iti sekundaria.
Innayon ti administrador nga ipapaay ti NTA ti scholarship program kas insentibo kadagiti mannalon ket sakupenna dagiti kualipikado ken makabael nga annak dagiti agmulmula iti tabako a nakarehistro iti NTA.
Ti sumaganad dagiti iskolar ti NTA: ; Ilocos Sur, 157 (1st District, 49, 2nd District, 108); Pangasinan, 57; Isabela, 51; La Union, 44; Ilocos Norte, 39; Abra, 30; Cagayan, 30; ken Occidental Mindoro, 2.
Saklawen ti programa ti panagadal dagiti iskolar kadagiti 4-year courses ken teknikal wenno bokasional a kurso.#


text:
VIGAN CITY – Innem a resolusion a mangpasayaat iti agrikultura nga indatag ni Vice Governor Deogracias Victor “DV” Savellano ti inaprobaran ti hunta probinsial iti session a naangay idi Agosto 17.
Awan ti kimmontra kadagiti bokal idi dawaten ni SPM Ismael Baterina, chairman ti committee on agriculture, a maaprobaran ti resolusion a mangkiddaw iti pannakaipadek ti livestock multiplier center iti Ilocos Sur Polytechnic State College, Sta. Maria, resolusion a mangkiddaw iti pannakaipasdek ti provincial vermiculture center para iti produksion ti organiko a ganagan, resolusion a mangkiddaw iti swine multiplier farm iti Magsingal, resolusion a mangkiddaw iti pannakaipasdek ti provincial fish hatchery, resolusion a mangkiddaw iti pannakaiyestablisar ti tissue culture laboratory, ken resolusion a mangkiddaw iti pannakaipasdek ti provincial nursery iti BArang-ay demofarm iti San Juan.
Kabayatanna, naitantan ti resolusion a pannakaamienda ti revenue code ti probinsia. Kinuna ni SPM Orlino Tesoro, chairman ti committee on rules, a kasapulanna pay ti naan-anay a panawen a manganalisar iti dati a revenue code ken dagiti paset daytoy a naiproponer a maamiendaran.#


text:
No agtarakenka iti baboy, umanay a pangmismisuotan kenka dagiti kaarrubam ti madi nga angot nga aggapu iti kulongan dagiti tarakenmo a dinguen. No dadduma ireklamodaka pay iti barangay.
Saanton a problema ti kaadda iti angot ti kulongan ti tarakenmo a baboy. Babaen ti teknolohia nga inrugi ti University of Northern Philippines-Research and Development Office nga inawaganda iti Biogas Digester Technology, saanton nga agreklamo dagiti kaarrubam uray pay agtarakenka iti baboy. Apay ketdin a saan ket masolbar metten ti parikut ti madi nga angot? Ti imasna, maaddaanka payen iti libre nga LPG a paglutom iti inaldaw-aldaw. Makainutka pay iti gastos.
Ania aya daytoy a Biogas Digester Technology?
Ti Biogas Digester Technology ket isu ti panamagbalin nga enerhia ti gas wenno angin manipud iti rugit a maurnong iti piggery. Biogas ti maysa a by-product manipud iti organiko a rugit ti baboy. Ti composition ti biogas: methane (CH4), 55-70%; carbon dioxide (CO2), 30-45%; hydrogen sulphide (H2S), 1-2%; nitrogen (N2), 0-1%; carbon monoxide (CO), traces; and oxygen (O2). Mabalin daytoy a paggapuan iti LPG a mausar a pagluto. Kas iti LPG, asul wenno kulay ube ti maris ti apoy manipud iti daytoy a teknolohia.
Idi 2008, babaen ti panangpondo ti Philippine Council for Agriculture Resources Research and Development (PCCARD) ken Ilocos Agriculture Resources Research and Development Consurtium (ILARRDEC), dinisenio da Dr. Alfredo Rabena, Engr. Mario Guzman, Engr. Norma Esguerra ken Dr. Manuel Bajet ti 8 cubic meter a digester a pakaipupokan ti gas ken 1.34 cubic meter waste receptacle a pakailasinan ti liquid effluent daytoy iti farm ni Maximo Rabanal ti Pantay Daya, Vigan City. Ni Mang Maximo ti nagbalin a farmer co-operator a nayat a mangipadas iti nasao a teknolohia iti pagtaraknanna iti 10-15 a baboy. Kasapulan ti minimum a 7 a baboy tapno adda umdas a mapataud a methane gas a mangsuplay iti mamitlo a panagluto iti maysa nga aldaw. No mapan met iti nangatngato a lebel ti energy conversion, mabalin a makapataud iti koriente manipud ditoy.
Segun ken ni Rabena, nakabusbosda iti P71,123 tapno malpas ti digester, waste receptacle ken dagiti tubo a kumamang iti gas stove a naipuesto iti kusina da Mang Maximo. Masapul ngamin ti napintas ken puro a pannakapalitada ti kongreto a digester tapno agpaut ken malapdan ti posible nga ibebettakna no sumngaw ti gas manipud ditoy. Liniklikanda met ti agusar iti tubo a naaramid manipud iti nickel wenno chrome gapu ta adu a chemical reactions ti maparnuay a mabalin a mangpababa iti biag dagiti tubo ken mangpabayag iti pannakapataud ti methane gas ken sulfur disulfide. Umabot iti 50 a tawen ti kapaut daytoy no la ketdi standard ti pannakaaramidna.
Kinuna ni Rabena a rumbeng a kumonsulta dagiti agpaaramid kadagiti eksperto sakbay ti panangisayangkat iti proyekto.
Iti panangilawlawag ni Dr. Rabena, umabot iti makabulan kalpasan a maipan ti digester santo makapataud iti gas ti rugit. No kayat met a nadardaras ti panagrupsa ti rugit, mabalin ti agusar iti initiators wenno microorganisms a mangpadaras iti pannakarunot ti rugit. Babaen itoy, umabot laengen iti nasurok dua a lawas agingga iti tallo a lawas sakbay nga adda mapataud a gas manipud iti digester. Malaksid a saankan a gumatang iti paglutom iti inaldaw, mabalin payen a pagnegosiom ta ditoyen ti paglutuam iti bagnet wenno longganisa a para lako. Additional product value, kuna ti Department of Trade and Industry.
Saan laeng a ti libre nga LPG ti benepisio a maala manipud iti daytoy a teknolohia. Kas naibaga itay, mailasin ti danum a partena ket daytoy ti mabalin nga isibog kadagiti mula a nateng kas iti sili, tarong, paria ken dadduma pay kas organiko a ganagan. Nanginngina ti presio dagiti organically produced vegetables ta pagaayat a gatangen dagiti consumers aglalo kadagiti health conscious.
“No adukayo nga agtartaraken iti baboy iti lugaryo, mabalinyo met ti mangipasdek iti centralized digester tapno ditoy a maurnong amin a rugit. Babaen ti kastoy a wagas, makainut iti gastos ti pagluto ti sangakarrubaan ken makatulong pay iti pannakalapped ti dakes nga epekto ti panagbaliw ti panawen ta malapdan ti panagwaras ti makasabidong a gas iti angin ken saanen nga agpukan iti kayo a pagtungo,” kinuna ti mangidaulo iti UNP Research and Development Office.
Sakbay a naipasdek ti biogas digester iti piggery ni Mang Maximo, makaus-usar ti pamiliana iti maysa a tangke ti LPG a paglutoda iti uneg laeng ti 20 nga aldaw. Nalawag ngarud a dakkel ti nainutda idi rugiandan nga usaren a pagluto ti gas manipud iti biogas digester.
Kinuna ni Mang Maximo nga idi idiaya ti UNP ti panagbalinna a farmer-cooperator ti nasao proyekto, saan a nagpangadua a nangawat ta ammona a makatulong daytoy kenkuana tapno maawan ti parikutna iti madi nga angot malaksid a dumakkel ti kitaenna iti panagtarakenna iti baboy.
“Agyamanak iti panangitalek kaniak ti UNP iti daytoy a proyekto. Kadagiti padak nga agtartaraken iti baboy, padasenda koma daytoy tapno mariknada met ti nam-ay nga ipaay daytoy a proyekto kadakuada,” kinuna ni Mang Maximo.#


text:
SANTIAGO, Ilocos Sur – Iti baet ti kampania ti gobierno probinsial maikontra iti illegal a panagkalap, dua manen a mangngalap ti natiliwan nga agkalkalap babaen iti illegal a wagas iti kabaybayan ti Barangay San Roque ditoy nga ili idi parbangon ti Abril 8.
Innaganan ni Sotero Bragado y Alverade, Municipal Fisheries and Aquatic Management Council ti Barangay San Roque, Santiago, Ilocos Sur dagiti dua a suspek a da Jeffrey Abucay y Carpio, 36, naasawaan, ken Roel Daproza y Collado, 36, naasawaan, ken agpada a residente iti Barangay Lingsat, Sta. Maria, Ilocos Sur.
Nasukalan dagiti suspek nga agkalkalap babaen iti compressor, a karaman kadagiti illegal a pagkalap ditoy probinsia.
Malaksid iti compressor, nakumpiska pay iti ikut dagiti suspek ti maysa a demotor a bangka, maysa a flashlight, maysa a pana, diving mask ken nadumaduma a klase ti ikan a mapattapatta nga agdagsen amin iti 4 kilos.
Naikustodia ken ni Ambucao Barangay Captain Ruben Agosto ti bangka idinto a naipan dagiti suspek ken fishing paraphernalia iti police station ti Santiago.#


text:
BANTAY, Ilocos Sur – Boluntario a simmuko iti kapolisan ti maysa a kagawad a suspek iti pannakapaltog ti maysa a katulong itay nabiit.
Iti progress report manipud iti police station ditoy, boluntario a simmuko ni Rhodyan Pacpaco y Kong, 26, awanan asawa, barangay kagawad, ken residente ti Barangay Sagpat, Bantay Ilocos Sur kas resulta iti follow-up investigation nga inwayatda mainaig iti pannakapaltog ni Joey Pablico y Tabrilla, 27, awanan asawa ken residente iti Barangay Sagpat idi rabii ti Agosto 22.
Segun iti polis, nakakustodia iti police station ni Pacpaco kalpasan a nagpirma iti extrajudicial confession babaen ti tulong ti abogadona.
Naipaima metten ti kaso a homicide maikontra ken ni Pacpaco iti prosecutor’s office.
Maipalagip a napaltogan ni Pablico idi aggawiden kalpasan ti drinking spree iti balay ti kaarrubana idi rabii ti Agosto 22.
Intaray dagiti nagresponde a polis ti biktima iti Metro Vigan Cooperative Hospital ngem indeklara ti doktor a nangtaming kenkuana nga awanen ti biagna.
Sakbayna, timmawag ni PO1 Jonathan P. Angala, nakadestino iti Ilocos Sur Police Provincial Office iti Bantay Police Station nga adda napasamak a pammaltog iti barangayda. Nadatngan dagiti nagresponde a polis ni Pablico a naidalutaytay iti kalsada ken nadigos iti bukodna a dara.
Iti panagimbestiga dagiti polis, naammuan a sakbay ti pammaltog, nagturong ni Pablico iti balay ti kaarrubana a ni Joselito Pablo y Pilot, 28, naasawaan, helper, ket naggiinomda kadagiti kalugaranna a nainaganan Michael Quintero y Pablico, Roderick Quintero y Inoc, ken ni John Joseph Alcaide y Cabintoy, 18, awanan asawa, helper, ken residente iti Mangcagan, Bucay, Abra.
Kas maibatay ti report, aggawiden ti biktima idi napaltogan iti sumagmamano a beses a nagsagrapanna kadagiti sugat iti barukong, tengnged ken likudna.
Iti panangproseso ti SOCO ken KIMAT teams, nakaalada iti maysa nga slug iti likud ti bangkay.
Saan a nailanad iti report no ania ti motibo ni Pacpaco a nangpaltog ken ni Pablico. (Tawid News)


text:
STA. CRUZ, Ilocos Sur – Dua a lalaki ti inaresto dagiti polis ditoy gapu iti panagla-koda iti mapapati a peke a sigarilio a partuat ti maysa a kompania ti sigarilio sadiay Barangay Amarao idi malem ti Marso 18.
Kalpasan a nakaawatda iti mensahe manipud iti maysa a maseknan nga umili a dua a lalaki ti natiliw dagiti field employees ti Mighty Corporation nga agilaklako iti peke a Mighty cigarettes ken dadduma a sabali a cigarette brands iti nadakamat a barangay, nagresponde dagiti polis ket nadatnganda ti maysa a traysikel a tinengngel dagiti empleado ti Mighty Corporation a nairana a madama ti distribusionda iti daytoy a sigarilio iti bisinidad iti dayta nga oras.
Segun iti report, nakaawat iti report manipud kadagiti kustomerda ni Reynaldo Fetalvero y Taganas, 29, naasawaan, field unit manager ti Mighty Corporation a nakabase iti Barangay Balaleng, Bantay, Ilocos Sur, nga adda dua a distributors a naglako iti peke a Mighty cigarettes.
Mapapati a nasalamaan da Fetalvero ti 125 EXT motorcycle nga addaan sidecar a nagkarga iti produkto a sitsaron ken kinarton a sigarilio ket kinamatda ti lugan agingga iti naipiskotda iti asideg ti karayan a sakup ti Barangay Amarao.
Nabigbig idi agangay dagiti naglugan iti traysikel a da Julius Dri Torres, 25, naasawaan, ken Daniel Delfino Matangat, 18, ken agpada a residente iti San Pascual, Talavera, Nueva Ecija.
Nasukalan iti traysikel ti 117 reams ti peke a sigarilio iti nadumaduma a brand a pakairamanan ti Mighty cigarettes.
Daytoy ti umuna a gundaway nga adda naireport a mailaklako ditoy probinsia a peke a sigarilio a pakaibilangan ti produkto ti Mighty Corporation.
Idi Marso 1, naipadamag kadagiti pagiwarnak ti panangraut dagiti nagtitipon nga elemento ti Bureau of Internal Revenue, Bureau of Customs ken lokal a polis iti warehouses sadiay San Simon, Pampanga ken General Santos City a nakasamsamanda kadagiti naibodega a kinarkarton a sigarilio ti Mighty cigarettes a mapapati nga addaan iti peke a tax stamps. (Tawid News)


text:
Kolum : Sinursuran
Ni Jobert M. Pacnis
(Tuloyna)
Ita a masursurat daytoy, agsagsaganan ni Osang iti panagawidna ditoy pagilian tapno sarungkaranna dagiti ipatpategna ken personal a makapagyaman kadagiti nagtalek kenkuana a kailianna.
Sabali manen daytoy nga inspirasion kadatayo a puli. Iti nagkaadu ti nakagunggonantayo iti naglabas a tawen, agsapsapultayo kadagiti pagteng a mangnayon iti pigsa ti pakinakemtayo tapno agtultuloy latta ti pannakirangettayo kadagitoy a pannubok.
Ta no urayentayo dagiti agtakem, baka manayonan laeng dagiti dagensen a marikriknatayo. Kanigid-kanawan dagita isyo a pakairamramananda a naynay a pakairarraremantayo a babassit.
Kanigid-kanawan met a pammadayaw ti impaay kenkuana dagiti kailian idiay Israel. Kinapudnona, napili a kas Outstanding Filipino iti Israel gapu itoy di magatadan a pammadayaw nga impaayna iti pagilian.
Nupay kampeon, saanna pay laeng a naan-anay a nagun-od ti balligi ta dina mabalin ti agbalin a maysa a recording artist. Gapu dayta ti work visa-na a nakalanad dita a masapul nga agtrabaho a kas caregiver ket dina mabalin ti agtrabaho iti sabali.
Nupay kasta, saan manen a maaw-awanan iti namnama ni Osang. Mangnamnama a maikkan iti special visa tapno maikkat ti restriksion iti panagbalinna a recording artist.
Narikut daytoy. Ngem iti kinadeterminadona, ammona a magun-odna daytoy nga ar-arapaapenna iti asideg a masakbayan. Makita ken mariknana a mismo a dagiti umili iti Israel ti agreklamo wenno agprotesta no di makapag-recording artist idinto a kampeon iti salip ti kinnantaan. Kasta ti kinapategna kadagiti agindeg iti sinangbayanna a pagilian. Inayon pay dita ti suporta ti adda iti likudan ti X-Factor.
Napintas ti ipamatmat daytoy. Nupay kasunganina iti puli dagiti umili, ipakitada laeng a dida kitkitaen ti puli, ti maris a nagtaudan. Addaan iti tunggal maysa ti agpapada a kalintegan. No agrukbos daytoy nga ugali iti sangalubongan, ania ket ngatan a nagpintas, ka-Sinursuran!
Ngem anian, aya, a nagsakit ti kinapudno nga adda latta kadatayo daytay makunkuna a crab mentality. Mismo a kamarmaristayo, kadaraantayo, kayattayo nga imameg, guyoden nga ipababa tapno laeng di agballigi iti biag. No ket koma ta idurontay’ pay dayta a kailiantayo a rumimbaw tapno iti masakbayan, isu met ti tumulong kadatayo.
Ngem baginan, ikalukagna met. Uray asino dayta mabaddekan. Wenno mailupitlupit. Kas koma kadagiti am-ammotayo a permi ti panagkabukabda kadagiti para kadatayo nga umili. Piman ta pati para kadagiti biktima dagiti kalamidad, iramanda latta a ngatingaten.
Nakababain man kadakuada no dida agkittab iti pondo no addadan iti puesto!
Nagmayat dagitoy a litaken!
Ngem bassittayo la ngamin iti imatangda. Awan maaramidantayo.
Ania ngata no dagitoy ti biktimaen dagiti riding-in-tandem wenno holdaper a nakahelmet? Agragsak met ngata dagiti pada a babassit?
Tsk-tsk-tsk! Ti la adda a sumsumrek iti panunot no kastoy. Aglalo ket nagadu a binabaliktad a mapaspasamak. Kas iti international airport ti pagilian, awanan iti CCTV idinto nga adda pay kadagiti lugawan ken gotohan. Asino met ti di agpungtot kadayta.
Sa ita, nagwaras manen ti parikut iti maiparit nga agas. Nagdadakkel dagiti laboratorio a pagaramidan iti droga a rarauten dagiti otoridad. Napintas la unay nga addang. Ti manen makapangato iti presion ti dara ditoy, ‘tay maysa a naduktalan a ti lote ken balay a pakaar-aramidan dagiti maiwaras a maiparit nga agas ket kukua pay ti maysa a politiko. Anian!
Ala, naimbag la ketdin ta adda kasla ken ni Osang a kailiantayo a mangmangted iti balanse dagiti paspasamak iti pagilian. Isuda koma ngarud ti pangasutantayo iti naidumduma a kired ken determinasion tapno uray kasano dagiti sangsanguentayo a parikut, adda latta pigsatayo a sumaranget.
Kailian Osang, maysa a naimpusuan a saludo kenka! Umadu koma pay dagiti kadaraan a kas kenka a makaited iti dayaw ti pagilian, ti puli ni Pinoy.#


text:
Basilicata
Ti Basilicata (Panangibalikas nga Italiano: [baziliˈkaːta]), naamammoan pay a kas ti Lucania, ket maysa a rehion idiay abagatan ti Italia, a nabebbdengan ti Campania iti laud, ti Apulia (Puglia) iti amianan ken daya, ken ti Calabria iti abagatan, nga adda ti maysa nga ababa nga abagatan a laud nga aplaya idiay Baybay Tirreno a nagbaetan ti Campania idiay amianan a laud ken ti Calabria idiay abagatan a laud, ken ti maysa nga atatiddog idiay abagatn adaya idiay Golpo ti Taranto idiay Baybaya Honiko a nagbaetan ti Calabria idiay abagatan a laud ken Apulia idiay amianan adaya. Ti rehion ket mabalin a maipanunotan a kas ti "sumrekan" iti Italia, a ti Calabria ket pamay-an a kas ti "ramay ti saka" ken ti Apulia a kas ti "mukod". Ti rehion ket sakupenna ti agarup a 10,000 km2 ken idi 2010 adda daytoy ti populasion ti basbassit ngemh 600,000. Ti rehional a kapitolio ket ti Potenza. Ti rehion ket nabingbingay kadagiti dua a probinsia: ti Potenza ken ti Matera.
Dagiti nagibasaran[urnosen | urnosen ti taudan]
- ^ http://epp.eurostat.ec.europa.eu/tgm/table.do?tab=table&init=1&language=en&pcode=tgs00003&plugin=1
- ^ EUROPA - Press Releases - Rehional a GDP ti tunggal maysa nga agtateng idi 2008 a GDP ti tunggal maysa nga agtataeng a sumakop manipud ti 28% iti EU27 a katimbengan idiay Severozapaden idiay Bulgaria aginggana 343% idiay Akin-uneg a Londres
5. Woetzel, Tina, Dagiti Italiano nga Imigrante, Iuniverse, 2004.
Dagiti silpo ti ruar[urnosen | urnosen ti taudan]
Midia a mainaig iti Basilicata iti Wikimedia Commons


text:
9 nagretiro nga empleado ti PGLU, nakaawat ti pammigbig
SIUDAD TI SAN FERNANDO, LA UNION – Binigbig ti probinsial a gobierno ti La Union nga idadauloan ni Gov. Francisco Emmanuel “Pacoy” R. Ortega III dagiti siam a nagretiro nga empleado kabayatan ti first Monday flag raising ceremony idi Mayo 7, 2018 iti Provincial Capitol grounds.
Dagiti retirees a nagserbi iti PGLU iti las-ud ti 18 tawen inggana 43 tawen ket isuda Wilfredo G. Nariz, Prison Guard II iti Office of the Provincial Governor Jail (OPG-Jail); Benito J. Corpuz, Administrative Aide I iti Office of the Provincial Agriculturist (OPAg); Dental Aide Antonio E. Mabalo, Nurse I Marlina P. Mayo, Midwife II Tita A. Halog, Midwife II Jesusa G. Amita iti Provincial Health Office (PHO); Virginia M. Canave, Population Program Worker II iti Provincial Population Office (PPO); Florante R. Gacayan, Administrative Aide VI iti Office of the Provincial Engineer (PEO); ken Rodolfo P. Manuel, Maintenance Man iti PEO ken OPG-Jail.
“This month of May, I ask that we ponder on three things: ‘graces’, ‘blessings’ and ‘gratitude’,” kinuna ti gobernador iti mensahena. Kinunana a nasken ti panangtaginayon ken panangsalimetmet iti nakaiparsuaan a kas iti ipatpatungpal iti San Juan turtle nesting grounds. Kas “blessings”, dinakamatna dagiti pammigbig a mangmangted ti incentives kadagiti empleado. Kas “gratitude”, inyunay-unay ti gobernador ti panagyaman kadagiti grasya, parabur ken uray pay kadagiti pannakaupay.
Ginuyuguy ni Gobernador Pacoy dagiti empleado ti PGLU nga reggetanda pay ti panagserbida tatta a tawen tapno makaalada ti Performance Based Bonus. PITO LU / ABN


text:
Kanada
Nagsasabtan: 60°N 95°W / 60°N 95°W
Ti Kanada (i/ˈkænədə/) ket maysa a pagilian a mabirukan idiay Amianan nga Amerika a buklen dagiti sangapulo a probinsia ken dagiti tallo a teritorio. Daytoy ket mabirukan idiay akin-amianan a paset ti kontinente, daytoy ket maigay-at manipud idiy Atlantiko aginggana idiay Pasipiko ken agpa-amianan a mapan idiay Taaw Artiko. Ti Kanada ket maikadua a kadakkelan a pagilian babaen ti dagup a kalawa iti lubong, ken ti sapasap a pagbeddenganna iti Estados Unidos ket isu ti kaatiddogan a pagbeddengan a daga iti lubong.
Ti daga a tattan ket ti Kanada ket tinataengan idin kadagiti napalabas a milenio babaen dagiti nadumaduma nga Aborihen a tattao. Idi rugi ti naladaw a maika-15 a siglo, Dagidi Britaniko ken Pranses a kolonial a ekspedision ket nagsuksukimat, ken kalpasanna ket tinaengan, ti Atlantiko nga a pantar ti rehion. Ti Pransia ket ganganina amin nga insubli dagiti koloniana iti Amianan nga Amerika iti Nagkaykaysa a Pagarian idi 1763 kalpasan ti Pranses ken Indiano a Gubat, nga isu daytoy idi ti teatro ti Amianan nga Amerikano iti Gubat ti Pito a Tawtawen. Idi 1867, iti panagkappon dagiti tallo a kolonia ti Britaniko nga Amianan ngaAmerika babaen ti Konpederasion, ti Kanada ket naporma a kas maysa a pederal a dominio dagiti uppat a probinsia. Dayty ket nangrugian ti panagpadakkel kadagiti probinsia ken dagiti teritorio ken ti maysa a proseso iti panagpaadu ti autonomia, a dimtengan iti 1982 a Tignay ti Kanada.
Ti Kanada ket maysa a pederal nga estado a tinurturayan a kas maysa a parlamentario a demokrasia ken maysa a batay-linteg a monarkia, a ni Reina Isabel II a kas ti daulo ti estado. Ti pagilian ket opisial nga agsasao ti dua ken multikultural iti pederal nga agpang, nga addaan ti populasion iti agarup a 35 a riwriw manipud idi 2013. Ti narang-ay nga ekonomia ti Kanada ket maysa kadagiti kadakkelan iti lubong, a nangruna nga agkamkammatalek kadagiti adu a masna a rekurso ken ti nasayaat a naparang-ay a network dagiti pagtagilakuan, a naipangpangruna iti Estados Unidos, nga adda ti nabayagen nga atiddog ken narikut a relasion.
Ti Kanada ket maysa narang-ay a pagilian, nga adda iti maikasiam a kangatuan ti matgedan iti lubong iti tunggal maysa a tao, ken ti maika-11 a kangatuan a pannakairanggo iti panagrang-ay ti nagtagitaon. Ti Kanada ket mairanggo pay kadagiti kangatuan kadagiti sangalubongan a panagrukod iti edukasion, panagsarsarang ti gobierno, dagiti sibil a kawayaan, kasayaat ti biag, ken kinawaya ti ekonomia. Ti Kanada ket maysa a mabigbig a tengnga a bileg ken maysa a kameng kadagiti sangalubongan a patakder, a mairaman ti G7, G8, G20, NATO, NAFTA, OECD, WTO, Mankomunidad ti Pagpagilian, Francophonie, OAS, APEC, ken ti Nagkaykaysa a Pagpagilian.[10]
Dagiti linaon
Dagiti probinsia ken teritorio[urnosen | urnosen ti taudan]
Dagiti nagibasaran[urnosen | urnosen ti taudan]
- ^ Departamento iti Katawidan ti Kanada. "Naarian a kanta 'Apo Isalakanmo Ti Reina'". Queen's Printer. Naala idi 2011-05-23.
- ^ Kallmann, Helmut. Marsh, James Harley, ed. "Dagiti nailian ken naarian a lanta". Ensiklopedia dagiti Musika iti Kanada. Historica-Dominion. Naala idi 2011-05-23.
- ^ Tignay dagiti Opisial a Pagsasao (PDF). Gobierno iti NWT. Pagmalditan ti Teritorio. 2004. p. 4. Naiyarkibo manipud iti kasisigud (PDF) idi 2011-08-09.
- ^ Hail, M; Lange, S (Pebrero 25, 2010). "Pederalismo ken Representasion ti Teiria dagiti Nagipatakder nga Amama: Ti maysa a Panagadadal ti Pannakaipadpada iti Kapanunotan ti Batay-linteg iti Estados Unidos ken Kanada". Publius: ti Warnakan ti Pederalismo. 40 (3): 366–388. doi:10.1093/publius/pjq001.
- ^ "Pagorasan ti populasion iti Kanada". Estadistika ti Kanada. Naala idi 2018-05-25.
- ^ "2011 Senso: Populsion ken bilang dagiti pagtaengan". Dagiti Estadistika ti Kanada. 2012-02-08. Naala idi Pebrero 8, 2012.
- ^ a b c d "Kanada". Internasional a Pundo ti Panguartaan. Naala idi 2011-11-05.
- ^ "GINI index". The World Bank. Naala idi Oktubre 23, 2014.
- ^ "Table 1: Human Development Index and its components". UNDP. Naala idi Oktubre 5, 2014.
- ^ Petersen K (2003) Ti Panagsukisok tapno Maipapudno ti Kanada a kas maysa a Tengnga a Bileg, Disidente a Boses
Adu pay a mabasbasa[urnosen | urnosen ti taudan]
- Pakasaritaan
- Francis, RD; Jones, Richard; Smith, Donald B (2009). Banbaniaga: Ti Pakasaritaan ti Kanada. Nelson Education. ISBN 978-0-17-644244-6.
- Taylor, Martin Brook; Owram, Doug (1994). Canadian History. 1 & 2. Pagmalditan ti Unibersidad ti Toronto. ISBN 978-0-8020-5016-8, ISBN 978-0-8020-2801-3
- Heograpia ken klima
- Stanford, Quentin H, ed. (2008). Canadian Oxford World Atlas (6th nga ed.). Unibersidad ti Oxford a Pagmalditan (Kanada). ISBN 978-0-19-542928-2.
- Gobierno ken linteg
- Malcolmson, Patrick; Myers, Richard (2009). Ti Kanadiano a turay: Ti Panangiyammo ti Parlamentario a Gobierno idiay Kanada (maika-4 nga ed.). Unibersidad ti Toronto a Pagmalditan. ISBN 978-1-4426-0047-8.
- Morton, Frederick Lee (2002). Linteg, politika, ken ti hustisia a proseso idiay Kanada. Frederick Lee. ISBN 978-1-55238-046-8.
- Militar
- Granatstein, JL (2011). Ti Buyot ti Kanada: Pannakigubat ken Panagaywan ti Kappia (2nd nga ed.). Unibersidad ti Toronto a Pagmalditan. ISBN 978-1-4426-1178-8.
- Ekonomia
- Hunio 2012 a pakabuklan (PDF). OECD Economic Surveys. 2012. (Listaan dagiti Ekonomiko a Panagsukisok)
- Konsilo dagiti Kanadiano nga Akademia (2012). Ti Kasasaad ti Siensia ken Teknolohia idiay Kanada, 2012. Konsilo dagiti Kanadiano nga Akademia. ISBN 978-1-926558-47-9.
- Demograpia ken dagiti estadistika
- Dagiti Estadistika ti Kanada (2008). Tawen a Libro ti Kanada (CYB) tinawen 1867–1967. Dagiti Pederal a Pablaak (Reina ti Kanada).
- Dagiti Estadistika ti Kanada (Nobiembre 2011). Tawen a Libro ti Kanada. Dagiti Pederal a Pablaak (Reina ti Kanada). Katologo Blng. 11-402-XWE (ISSN 0068-8142).
- Kultura
- Andrew Cohen (Mayo 8, 2007). Ti Di pay Nalpas a Kanadiano: Ti Tattao a datayo. McClelland & Stewart. ISBN 978-0-7710-2181-7.
- Magocsi, Paul R (1999). Ensiklopedia ti tattao ti Kanada. Kagimongan ti Ontario, Unibersidad ti Toronto a Pagmalditan. ISBN 978-0-8020-2938-6.
Dagiti silpo ti ruar[urnosen | urnosen ti taudan]
- Midia a mainaig iti Kanada iti Wikimedia Commons
- Pakaammo ti panagbiahe idiay Kanada manipud iti Wikivoyage (iti Ingles)
- Kitaen ti Kanada iti Proyekto ti Nawaya a Direktorio (iti Ingles)
- Opisial a website ti Gobierno ti Kanada
- Kanada
- Dagiti pagilian a nagbeddengan ti Taaw Atlantiko
- Dagiti pagilian a nagbeddengan ti Taaw Pasipiko
- Dagiti pagilian a nagbeddengan ti Taaw Artiko
- Dagiti batay-linteg a monarkia
- Dagiti pagilian ken teritorio nga agsasao ti Ingles
- Dagiti pederal a pagilian
- Dagiti dati a kolonia ti Britaniko
- Dagiti pagilian ken teritorio nga agsasao ti Pranses
- G8 a pagpagilian
- G20 a pagpagilian
- Dagiti liberal a demokrasia
- Dagiti estado a kameng ti Mankomunidad ti Pagpagilian
- Dagiti estado a kameng ti La Francophonie
- Dagiti estado a kameng ti NATO
- Dagiti pagilian ti Amianan nga Amerika
- Dagiti estado ken teritorio a nabangon idi 1867
- Dagiti estado a kameng ti Nagkaykaysa a Pagpagilian


text:
SAN JUAN, Ilocos Sur – Addan dagiti agmulmula iti tabako nga aglaklakon iti maysa a trading center ditoy nga ili.
Naammuan nga aggatgatangen iti naluton a bulong ti tabako ti Union Leaf Philippines Inc. kadagiti mannalon a kinatulagna babaen ti contract growing nupay saan pay a nanglukat.
Segun iti maysa nga trader, nupay aglukatto pay laeng ti ULPI inton Pebrero, rinugiannan ti aggatang iti bulong ti tabako kadagiti kinakontratana a mannalon.
Agsipud ta awan pay ti naituding a presio dagiti mailako a naluto a bulong ti tabako, maidepositoda pay laeng iti trading center ken partial laeng ti maibayad kadagiti agdeliber a mannalon.
Adu dagiti mannalon iti San Juan ken Magsingal ti nasapa a nagmula iti tabako kas insingasing ti National Tobacco Administration agsipud ta maabutanna ti kalamiis ti tiempo.
Segun iti maysa nga opisial ti NTA, naingpis ken napimpintas ti mapatanor a bulong ti tabako no nalamiis ti tiempo.#


text:
Tuesday, August 25, 2015
2nd BATCH TI COSMETOLOGY SKILLS TRAINING, NAANGAY
Cabugao, Ilocos Sur – Maaramid ti 2nd Batch Cosmetology Skills Training iti lima nga aldaw para kadagiti 4 P’s Trainees dagiti Brgy. ti Dardarat, Daclapan, Turod ken Salapasap, Cabugao, Ilocos Sur a iti Agosto 24-28, 2015 iti Municipal Conference Building.
Nakikaysa ken nagsarita iti panglukat a programa da MSWD Officer Mrs. Lydia S. Gazmen ken ni SBM Atty. Bryan Jett S. Pano, Committee Chairman on Social Services iti panagrugi ti panagsanay.
Iti mensahe ni Mayor Edgardo “Ediboy” S. Cobangbang, Jr., inggunamgunamna ti panaglalaing dagiti agsanay tapno maay-ayo met dagiti mangseminar ken awitda latta iti napintas a damag nga iyawidda a ditoy Cabugao ket ammoda a tuntonen ti serbisio a karbenganda ken makatulong kadakuada ket babaen iti panagtulnogda ket manaynayonan latta dagiti panagsanay nga ited ti DSWD iti pakaseknan ti pagbiagan.
Iti nasao a panagrugi ti panagsanay, nakikaysa da Vice Mayor DJ Savellano; SBM Atty. Bryan Jett S. Pano, Committee Chairman of Social Services; SBM Dr. Jemaima S. Tan-Yee; SBM Benedicto M. Savellano; SBM Danny Q. Gazmen; SBM Josefina S. Vallejo; MSWD Officer Mrs. Lydia S. Gazmen; Mrs. Wilma S. Cruz, Focal Person ti SLP Cabugao ken ni Mr. Dennis P. Aguimbag, SLP-PDO ti SLP-DSWD kasta metten dagiti Staff ti MSWDO-Cabugao ken 4 P’s Municipal Link-Cabugao. # (Web In-Action)
Posted by Bayan ng Cabugao, Ilocos Sur at 11:30 AM
Subscribe to: Post Comments (Atom)


text:
Naisangsangayan a pasalip ken naisangsangayan met a pangawat iti balligi ken panaglatak. Isu daytoy ti innadoan iti makolekta nga ipus ti bao. Naawagan ti kontes iti Mr. & Ms. Star. Ti star dita ket “rats” ti kayatna a sawen no baliktaden a balikasen. Ket dagiti mangabak, makoronaan inton Agosto 15 daytoy a tawen sadiay Sta. Lucia Elementary School, Zaragosa, Nueva Ecija.
Kadagiti nababa a lugar iti probinsia ti Nueva Ecija, lalo iti nasao nga ili, ket parikut dagiti mannalon iti kaadu dagiti peste a bao nga agdadael kadagiti mulada a pagay. Segun ti estadistika, umabot pay iti 60% ti dagup a pukaw dagiti mannalon iti tinawen. Nasursurok pay ngem kagudua ti kanenen dagiti peste a bao ngem ti para iti tao. Isu napanunot dagiti lumugar a nasken iti pannakipaset dagiti umili iti pannakapaksiat dagitoy a peste a bao. Ti Barangay Rat Council of Nueva Ecija ti mangimaton ti search for “Little Mr. & Ms. STAR” a sinalipan iti duapulo a pupil iti nasao a pagadalan. Binayabay ti barangay council, ti local ken probinsial government ken ti Philippine Rice Research Institute a nakabase sadiay Maligaya, City of Science Muñoz, Nueva Ecija.
Ti rat management campaign ti PhilRice Institute a napauloan iti Boo Boo Rat! Palay mo’y ligtas 24 oras, ti nanginaw ti kastoy kampania panangpugipog kadagiti peste nga bao babaen iti integrated method and community approach.
Inaldaw a makolekta ken mabilang dagiti ipus ti bao iti laong ti eskuelaan. Maibilang a botos ti kandidato ti tulong nga (ipus ti bao) agtaud iti asinoman a mangsuporta kenkuana, daytoy man ket kameng ti pamilia, kakabagian, klasmets, kaarruba, am-ammo ken di am-ammo.
Aldaw ken rabii a panagtiliw. Iti aldaw, aglemmeng dagitoy a peste kadagiti abut kadagiti tamtambak. Ket ti aramiden met dagiti mannalon, danumanda dagitoy nga abutda ket siempre, no mabbasa ti bao, rumuar metten daytoy ket dayta la agpak-olen ken agpang-or iti aramiden. Ikkaten ti ipus ket isu dayta ti maibilang a botos. Ni Brgy. Kagawad Camilo Calderon iti para bilang. Kadagiti dadduma, ad-adda a rabii iti panagtiliw ta dagitoy a peste a bao ta isu ti panagruarda. Ket segun ken ni Gloria Miranda, ina ti maysa kadagiti partisipante nga ubing, iti uneg laeng iti tallo nga aldaw, adda ti nakolektada nga ipus ti bao nga agdagup iti 1300 a bao wenno 433 iti inaldaw! Amaya, nagadun! Ketdi, dagitoy nga ipus ti bao a pannakabotos ti anakna ket manipud iti natiliw ni Mrs. Miranda, ti asawana ken dagiti kakayongna.
Ania ti aramidenda kadagiti pinatayda a bao, kunam? siempre, ikalida met a. Kasta met nga ikalida dagiti nabilangdan nga ipus tapno maliklikan iti pannakadidigra ti salun-at dagiti agindeg.
Iti kaadun iti natiliwda a bao, manamnama nga umadu ti apit dagiti mannalon iti ili ti Zaragosa.
Iti amin a pest control management, naisalsalumina daytoy a community approach nga ininaw ti PhilRice Intitute ta malaksid iti pannakapugipog dagiti bao, masalakniban pay ti aglawlaw, dagiti ramen ti daga, ti angin nga angsen gapu iti saanen a panagaramat kadagiti kemikal a pangpaksiat kadagitoy a peste.


text:
VIGAN CITY – Bimmaba ti bilang dagiti naisayangkat a krimen ditoy siudad idi 2016 no maidilig idi 2015, daytoy ti inreport ti deputy chief of police itay nabiit.
Iti naangay a miting ti City Peace and Order Council ken City Anti-Drug Abuse Council, inreport ni Police Chief Inspector Edgardo Medrano, deputy chief of police iti Vigan, a bimmaba ti bilang ti napasamak a krimen ditoy siudad manipud idi Enero agingga idi Disiembre 2016 no maidilig iti isu met la a period idi 2015.
Kinuna ni Medrano nga iti kadagupan a 978 a krimen a naireport iti Siudad ti Vigan manipud idi Enero agingga iti Disiembre 2015, bimmaba iti 11.75 per cent itay napan a tawen agsipud ta adda laeng napasamak a 863 a krimen.
Kas maibatay iti report, iti kadagupan a crime volume a napasamak idi napan a tawen, 140 kadagitoy ti index crimes ken 723 ti non-index crimes.
Agtinnag iti index crimes dagiti krimen a pakaibilangan ti rape, physical injury, murder ken homisidio ken dagiti sabali pay a krimen kas iti theft, robbery, carnapping ken cattle rustling.
Maibilang met a non-index crimes dagiti aksidente iti trapiko a pakainbolbaran dagiti lugan, ken dagiti panaglabsing iti Revised Penal Code ken Special Laws.
Kinuna ni Medrano nga idi napan a tawen, adda laeng nairekord a 211 index crimes ket bimmaba iti 68.95 per cent idinto a ngimmato ti non-index crimes iti 12.86 per cent agsipud ta adda nairekord a 93 nga insidente maigapu kadagiti aksidente ti trapiko a nakainbolbaran dagiti lugan.
Kas maibatay iti report ni Medrano, manipud idi nayimplementar ti Project Double Barrel manipud iti Hulio 1 agingga iti Disiembre 31, 2016, agdagup iti 14 drug personalities ti inarestar ti Vigan City police ken nakakumpiskada iti shabu nga agbalor iti P164,127.38 babaen dagiti inwayatda nga anti-illegal drugs operations.
Inreport pay ni Medrano nga iti kadagupan a 39 barangays iti Siudad ti Vigan, naideklararen a nadalusen iti illegal a droga dagiti 28 a barangay.
Kanaig daytoy, inwaragawag ni Medrano nga naing-inget nga ituon ti kapolisan ti imatangna iti panangpugipog iti amin a kita ti sugal iti pagilian kas panagtungpal iti Executive Order No. 13 a pinirmaan ni Presidente Rodrigo R. Duterte itay nabiit.
Kas maibatay iti nasao nga EO, nabilin ti PNP, National Bureau of Investigation, Department of Justice, Department of Interior and Local Government, ken ti Department of Information and Communications Technology nga agtitinnulongda a mangipatungpal iti napingpinget a kampania maikontra iti illegal a sugal idinto a naipabaklay iti Philippine Drug Enforcement Agency (PDEA) ti pannakapugipog iti illegal a droga ken dagiti dealers.
Kinuna ni Medrano a bimmaba ti crime rate iti Vigan city kas resulta ti nagtitipon a panagkikinnammayet ti kapolisan, dagiti sabali pay a law enforcement agencies, ti lokal a gobierno ken ti komunidad ditoy. (Tawid News Team/Manipud iti report ni April M. Montes, PIA 1)


text:
Kiangan, Ifugao
Ti Kiangan ket maysa a maika-4 a klase nga ili iti probinsia ti Ifugao iti Filipinas. Ti Kiangan ti kadaanan nga ili iti Ifugao. Nagtaud ti naganna manipud iti Kiyyangan, maysa a duog a purok iti asideg ti igid ti Karayan Ibulao a nangbeltak iti tanap ti Lagawe. Ti nagan a "Kiyyangan" ket masarakan iti mitolohia nga Ifugao a kas taeng da Wigan ken Bugan, dagiti mitolohikal a nagtaudan dagiti Ifugao.
Dagiti baranggay[urnosen | urnosen ti taudan]
Ti ili ti Kiangan ket nabingbingay a politikal iti 14 a barbaranggay.[2]
- Ambabag
- Baguinge
- Bolog
- Bokiawan
- Dalligan
- Duit
- Hucab
- Julongan
- Lingay
- Mungayang
- Nagacadan
- Pindongan
- Poblacion
- Tuplac
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Ifugao". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 26 Abril 2018.
- ^ a b Pakaammo ti Senso ti Filipinas idi 2015] (iti Ingles) naala idi Hunio 10, 2016
- ^ "Probinsia ti Ifugao". Datos ti Populasion ti Ili. Dibision ti Panagsukisok ti LWUA. Naala idi 10 Hulio 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
Prepektura ti Aomori
Ti Prepektura ti Aomori (青森県 Aomori-ken) ket maysa a prepektura ti Hapon a mabirukan idiay Rehion ti Tōhoku.[2] Ti kapitoliona ket ti siudad ti Aomori.[3]
Dagiti linaon
Pakasaritaan[urnosen | urnosen ti taudan]
Aginggana idi Restorasion ti Meiji, ti lugar ti prepektura ti Aomori ket ammo idi a kas ti akin-amianan a parte ti Probinsia ti Mutsu.[4]
Idi las-ud ti paset ti panawen ti Edo ti sangkaputotan ti Hirosaki ket nangrugida a nangbangon iti puerto iti agdama a siudad ti Aomori. Adda idi dagiti berde a kakaykayuan iti asideg ti siudad ken inus-usar idi a kas dulon para kadagiti barko a napnapan iti puerto. Dagitoy a berde a kakaykayuan ket tinawtawagan iti aoi-mori ken isu daytoy ti nakaalaan ti nagan ti Aomori. Ti prepektura ket rimsua idi 1871. Ti ili ti Aomori ket nabangon idi 1889. Ti ili ket nainkorporado a kas siudad idi 1898 ken addaan daytoy iti populasion iti 28,000. Nauram ti distrito ti Yasukata idi Mayo 3, 1910. Inabuyotan babaen dagiti napigsa nga angin, ti uram ket pinardasanna a dinadael ti sibubukel a siudad. Ti uram ket nakapatay iti 26 ket nakadunor kadagiti 160 nga agtataeng. Daytoy ket nagdadael kadagiti 5,246 a balay ken inuramna dagiti 19 a pagipenpenen a pasdek ken dagiti 157 a bodega. Idi 10:30 p.m. idi Hulio 28, 1945 ti Amerikano nga eskuadra ti dagiti B29 ba bombador ket binombada ti sumurok a 90% iti siudad.
Klima[urnosen | urnosen ti taudan]
Ti klima ti prepektura ti Aomori ket relatibo a nalamiis. Daytoy ket addaan iti uppat a naisangayan a tiempo ket addan iti natimbeng a temperatura iti 10 °C. Dagiti panagbalbaliw ti klima ket adda met iti pagbaetan dagiti akindaya (bangir ti Taaw Pasipiko) ken akinlaud a (bangir ti Baybay ti Hapon) parte ti prepektura. Daytoy ket gapu ti Banbantay ti Ou a mapan iti amianan aginggana iti abagatan ken bingayenna dagiti dua a rehion. Ti akinlaud a bangir ket suheto dagiti nakaro a nepnep ken bassit a lawag ti init a pagresultaan ti nakaro a panagniebe iti las-ud ti panaglalam-ek. Ti akindaya a bangir ket ket makaawat laeng ti bassit a lawag ti init iti las-ud dagiti bulan ti panaglalam-ek, iti Hunio aginggana iti Agosto, ken dagiti temperatura ket relatibo nga agtalinaay a nalamiis. Ti kababaan a nairehistro a temperatura iti las-ud ti panaglalam-ek ket -9.3 °C, ken ti kangatuan a nairehistro a temperatura iti las-ud ti kalgaw ket 33.1 °C.
Heograpia[urnosen | urnosen ti taudan]
Ti Prepektura ti Aomori ket ti akin-amianan unay a prepektura iti Honshu ken sanguenna ti Hokkaido iti ballasiw ti Lingsat Tsugaru. Daytoy ket beddenganna ti Akita ken Iwate iti abagatan. Ti Oma, iti akin-amianan a daya nga ungto ti nasukog iti wasay a Peninsula Shimokita, ket ti akin-amianan unay a punto ti Honshu. Ti Shimokita ken ti Peninsula Tsugaru ket palikmutannda ti Luek Mutsu. Iti pagbaetan dagitoy a peninsula ket mabirukan ti Peninsula Natsudomari, ti akin-amianan a patingga ti Banbantay Ōu. Dagitoy tallo a peninsula ket prominente a makita iti simbolo ti prepektura, ti naestilo a mapa.
Ti Danaw Towada, ti abut ti bulkan a danaw, ket sakkawenna ti pagbeddengan ti Aomori' iti Akita. Ti Karayan Oirase ket agayus nga agpadaya manipud iti Danaw Towada. Ti Banbantay Shirakami ket mabirukan iti akindaya nga Aomori ken aglaon ti naudi a birhen a kabakiran ti kayo ti beech ket habitat daytoy dagiti sumurok a 87 sebbangan dagiti billit.
Manipud idi Abril 1, 2012, 12% iti dagup a kalawa ti daga ti prepektura ket naidesignado idi a kas dagiti Natural a Parke, a kas dagiti nailian a parke ti Towada-Hachimantai, Shimokita Hantō, ken ti Tsugaru, ken dagiti prepektural a natural a parke ti Akaishi Keiryū Anmon no Taki, Asamushi-Natsudomari, Ashino Chishōgun, Iwaki Kōgen, Kuroishi Onsenkyō, Nakuidake, Ōwani Ikarigaseki Onsenkyō, ken ti Tanesashi Kaigan Hashikamidake.[5]
Dagiti siudad[urnosen | urnosen ti taudan]
Adda dagiti sangapulo a siudad a mabirukan iti Prepektura ti Aomori:
Dagiti ili ken dagiti purok[urnosen | urnosen ti taudan]
Dagitoy dagiti ili ken dagiti purok iti tunggal maysa a distrito:
Dagiti silpo ti ruar[urnosen | urnosen ti taudan]
Midia a mainaig iti Prepektura ti Aomori iti Wikimedia Commons
- Opsial a website ti Prepektura ti Aomori {{ja ikono}
- Opsial a website ti Prepektura ti Aomori
- Pakaammo ti panagbiahe idiay Prepektura ti Aomori manipud iti Wikivoyage (iti Ingles)
Dagiti nagibasaran[urnosen | urnosen ti taudan]
- ^ Nailian a Senso ti 2010 Dagiti Umuna a Resulta
- ^ Nussbaum, Louis-Frédéric. (2005). "Aomori-ken" iti Japan Encyclopedia, p. 35 iti Liblibro ti Google; "Tōhoku" iti p. 970 iti Liblibro ti Google
- ^ Nussbaum, "Aomori" iti p. 35 iti Liblibro ti Google
- ^ Nussbaum, "Provinces and prefectures" iti p. 780 iti Liblibro ti Google
- ^ "General overview of area figures for Natural Parks by prefecture" (PDF). Ministry of the Environment. Naala idi 19 Agosto 2012.


text:
Ghana
Katkategoria:
- Ghana
- Dagiti pagilian idiay Aprika
- Dagiti pagilian a nagbeddengan ti Taaw Atlantiko
- Ekonomiko a Komunidad dagiti Estado ti Laud nga Aprika
- Dagiti pagilian ken teritorio nga agsasao ti Ingles
- Dagiti liberal a demokrasia
- Dagiti estado a kameng ti Kappon ti Aprika
- Dagiti estado a kameng ti Mankomunidad ti Pagpagilian
- Dagiti estado a kameng ti Nagkaykaysa a Pagpagilian
- Dagiti republika
- Dagiti estado ken teritorio a nabangon idi 1957
- Dagiti mankomunidad a republika


text:
CABUGAO, Ilocos Sur – Nabigbigen ti suspek iti pammaltog sadiay Barangay Rizal idi Marso 24 a nakatayan ti maysa a tricycle driver ken nakadunoran ti kabsatna a babai.
Nabigbig ni Analyn Arrogante y Mangrubang, 21, midwife, ti maysa a nainaganan Joji Igme, residente iti Sinait, Ilocos Sur, nga isu ti pimmaltog iti kabsatna a ni Amir Rex Arrogante y Mangrubang, 32, tricycle driver, babaen ti rogue’s gallery nga imparang kenkuana dagiti polis ditoy nga ili.
Kinuna ni Analyn a ni Igme naggian iti likud ti nagmaneho iti motorsiklo ket isu ti nangpaltog iti kabsatna a nakatayan daytoy ken nakairamananna a nasugatan iti makannigid a luppona.
Segun iti polis, saan a nabigbig ni Analyn ti nagmaneho iti motorsiklo agsipud ta adda abbong ti rupa daytoy.
Maipalagip nga idi agarup 7:45 ti rabii ti Marso 24, pinaltogan dagiti nagkalubbon a lallaki ni Arrogante bayat ti panagdaliasat ti Kawasaki Bajaj tricycle a minanehona iti national highway a sakup ti Barangay Rizal.
Nagsagrap ni Amir iti patal a sugat iti baba ti kilikilina ken iti boksitna ket naideklara a dead on arrival iti Metro Vigan Cooperative Hospital a nakaiyalisanna manipud iti Suero General Hospital nga immuna a nakaitarayanna.
Nakarekobre dagiti inbestigador iti tallo a kapsula a nagtaud iti Cal. 45 pistol iti crime scene.#


text:
CANDON CITY – Natakawan ti maysa a radiator shop a kukua ti maysa a residente iti Vigan City idiay Barangay Bagani Campo ditoy itay nabiit.
Nagreport ni Manuel Natividad, 44, residente iti Barangay Beddeng Daya, Vigan City, Ilocos Sur, akinkukua iti Noli’s Radiator and Air Con Shop, a natakaw dagiti ramramit iti shopna nga aggatad iti aganay P200,000.
Segun ken ni Natividad, awan ti nagbantay iti shop gapu ta makalawas a nagsakit ti mekanikona.
Idi manglukatda, naduktalanda nga awanen ti 5 a radiator, socket wrench, vice grips, water power sprayer, aircon compressor, acetylene set, ref compressor, buffing tool ken dadduma pay a ramit nga agpateg iti mapattapatta a P200,000.
Kinuna ni Natividad a dinadael dagiti di pay nabigbig a mannanakaw ti ruangan a natakkaban iti plywood ken nakandaduan.#


text:
STA. CATALINA, Ilocos Sur – Maysa a sangaili ditoy nga ili ti nagreport iti polis a biktima iti pammaltog sadiay Barangay Pangada idi parbangon ti Agosto 22.
Nagreport ni Domingo Cabaloan y Agtarap, edad 47, addaan asawa ken agnaed iti Laoag City, Ilocos Norte, a napaltogan bayat ti yiisbona iti sirok ti mangga iti paraangan ti nagturoganna a balay idi agarup 4:00 ti bigat ti Agosto 22 a nagsagrapanna iti dunor iti dua nga imana ken luppona ken puon ti nakayospitalanna iti Gabriela Silang General Hospital.
Segun iti report, rimmuar ti biktima idi agarup 10:30 ti rabii ti Agosto 21 ket mapapati a napan nakiinom sadiay Barangay IX, Vigan City. Dandanin tengnga ti rabii idi naggawid iti Barangay Pangada ken naturog.
Nakariing ti biktima iti pumarbangon ket napan immisbo ket ditoyen ti mapapati a nakapaltoganna.
Di pay ammo ti kalibre ti paltog a nausar ken no asino ti nangpaltog iti biktima.#


text:
CABUGAO, Ilocos Sur – Nadumaduma nga ag-agas a pakairamanan dagiti ramit a pangontra iti dengue ti inted ti Department of Health, Regional Office para iti rural health unit ditoy nga ili itay nabiit.
Segun ken ni Municipal Health Officer Dr. Bernardino de Gracia, nakiddaw dagiti ag-agas babaen ti initiatibo ni Mayor Edgardo S. Cobangbang, Jr. tapno nasaysayaat pay ti serbisio iti salun-at ti Rural Health Unit ditoy nga ili.
Agdagup iti aganay P300,000.00 ti balor dagiti agas ken Ovi-trap, maysa a ramit a pagpatay kadagiti itlog ti lamok tapno malapdan ti panagraira ti dengue ditoy nga ili.
Kanaig daytoy, kinuna ni Dr. De Gracia a makikammayet ti rural health unit ken ti sangguniang bayan nga idauluan ni Vice Mayor Deogracias Jose Savellano kadagiti barangay health workers para iti pannakaiwaras dagiti Ovitrap kasta met dagiti ag-agas.#


text:
MAGSINGAL, Ilocos Sur – Awan ti agbilang a di agpullo.
Nagpullo ti maysa a babai a nagpammarang nga agpipiansa dagiti adda kasona iti korte kalpasan a nanabtuog iti entrapment operation nga inwayat ti kapolisan maikontra kenkuana sadiay Barangay Bungro ditoy nga ili idi malem ti Mayo 14.
Iti kaudian a report, napaneknekan nga adda probable cause a nagsalungasing ni Loida Domingo Villa, 38, awanan asawa, ken residente iti Sitio Cayapa, Barangay Maas-asin, Magsingal, Ilocos Sur, iti Article 3161(a) ti Revised Penal Code wenno Estafa ket naipila ti kaso iti korte ti Cabugao babaen ti Criminal Case No. 3429-KS.
Naiwayat ti entrapment operation maikontra ken ni Villa kalpasan a nagpulong iti polis ti maysa nga abogado ti Public Attorney’s Office ken ni Warlito Castro y Asuncion, 35, ken residente iti Sitio Cayapa, Barangay Maas-asin, Magsingal mainaig iti mapapati a panangballaibo ni Villa iti biktima tapno mapadaras a marisut ti kaso a sangsanguenna iti korte.
Idi agarup 1:30 ti malem ti Mayo 14, dimmawat ni Villa iti P3,000.00 manipud ken ni Castro a mapapati a maited iti abogado ti biktima ket iti dayta met laeng a malem, inwayat ti kapolisan ditoy iti panangidaulo ni Police Inspector Arcadio Vitamog ti entrapment operation a nagtungpal iti pannakatiliw ti suspek.
Nakumpiska iti ikut ti suspek ti P3,000.00 a marked money a naaramat iti pannakapalab-og ni Villa.
Naammuan ken ni Castro a nangrugi ti panangballaibo kenkuana ni Villa idi Pebrero 22, 2015 idi naibalud iti police station ti Magsingal mainaig iti maysa a kasona a homisidio.
Mapapati nga impresentar ni Villa ti bagina a piansador ket dimmawat iti P20,000.00 manipud ken ni Castro tapno mapadaras ti pannakawayawayana ken P30,000.00 para iti abogadona para iti nadaras a pannakadismis ti kasona.
Idi Pebrero 29, dimmawat ni Villa iti P2,000 ken ni Castro a maited kano iti abogadona.
Dimmawat manen ti suspek iti tig-P2,000.00 idi bista ti biktima idi Abril 7 ken 11.
Kinuna ni Castro nga idi Abril 19, timmawag ni Villa kenkuana babaen iti selpon ket dimmawat iti P10,000.00 a maited iti abogadona.
Nagsuspetsa ni Castro ket binirokna ti ibagbaga ni Villa nga abogadona. Ditoy a natakuatanna nga awan ti nait-ited iti abogado a kuarta.
Idi dimmawat manen ti suspek iti P3,000.00 idi agarup 1:30 ti malem ti Mayo 14, inwayaten ti kapolisan ti Magsingal ti entrapment operation a nagresulta iti pannakatiliw ti suspek.#


text:
SINAIT, Ilocos Sur – Impaima ni U. S. Charge d’Affaires ad interim Leslie A. Bassett kadagiti lokal nga autoridad ti naipatakder a classroom building iti Teppeng Elementary School iti Barangay Teppeng ditoy nga ili idi Marso 17.
Ni Basset ti kangrunaan a sangaili iti pannakakartib ti laso para iti kabarbaro a classroom a naipatakder babaen ti Balikatan 2010. Kaduana iti simple a seremonia da Rear Admiral Ramon Espera, Commandant of the Armed Forces of the Philippines ken Brigadier General William Faulkner ti United States Marine Corps ken dagiti dadduma pay nga opisial.
Maysa a joint military exercise ti Balikatan 2010 iti nagbaetan ti Pilipinas ken ti U.S. armed forces a mangipaay iti relief ken tulong iti tunggal maysa, iti tiempo ti natural a kalamidad ken dadduma pay a krisis a mamagpeggad iti salun-at ken karadkad ti publiko. Iti panagtuloy ti humanitarian assistance ti U. S. iti Pilipinas kalpasan dagiti makadidigra a bagyo idi 2009, nangipaay ti Philippine ken U. S. military service members iti medical, dental, ken veterinary care ken pannakaipatakder ken pannakatarimaan dagiti pagdalan ken dadduma pay nga inprastraktura kadagiti komunidad a makasapul unay iti tulong agingga iti Marso 19, 2010.
Nasurok a 25,000 nga umili ti natulongan ti nagtipon a puersa ti Armed Forces of the Philippines ken U. S. babaen ti Balikatan 2010 Shoulder to Shoulder for the Benefits of the People.
Segun kada B/Gen. William Faulkner ti U.S. Marines ken Real Admiral Ramon Espera ti Philippine Navy, karaman dagiti naserbian ti grupo dagiti 750 nga ubbing iti Pias ken 600 iti San Jose, agpada a barangay iti Salcedo ken 500 iti Quimmallugong, Sinait; 10,000 nga umili ti natulongan iti medical ken dental missions a nakatamingan dagiti agduduma a sakit, pannakatsek-ap ti mata, dental ken naikkan iti libre nga agas; 3,000 ti nataming dagiti tarakenda nga animal iti veterinary section; ken 8,000 ti naikkan iti luplupot ken stuffed toys iti community relations.
“Makunak a daytoyen ti kaannayasan ken kapintasan a Balikatan a naangay sipud nairugi,” indaydayaw ni Faulkner.#


text:
Rehion ti Shin'etsu
Ti Shin'etsu (信越地方 Shin'etsu Chihō) ket maysa a heograpikal a rehion iti Hapon.[1]
Daytoy a lugar ket buklenna dagiti daan a probinsia iti Shinano ken Echigo. Uray no daytoy ket pinagtitipon a nagnagan kadagitoy dua a probinsia, daytoy a rehion ket aglaon pay ti Isla ti Sado manipud ti Probinsia ti Sado. Mabirukan daytoy idiay moderno nga aldaw a prepektura dagiti Nagano ken Niigata.
Panagkadua a panagusar[urnosen | urnosen ti taudan]
Ti nagan a Shin-Etsu ket naus-usar dagiti minaig a multinasional a kompania ti kimiko.[2]
Ti Shin'etsu a Kangrunaan a Linia ket paset iti Perokarril ti Hapon a serbisio nga agpatpataray manipud ti Shinonoi nga Estasion idiay Prepektura ti Nagano aginggana idiay Niigata nga Estasion idiay Prepektura ti Niigata,.[3]
Idi 1926, ti Shinetsu Elektrisidad a Kompania ket nagdudumaaan a kas ti Shin'etsu Nitrohenio nga Abuno.[4]
Kitaen pay[urnosen | urnosen ti taudan]
Dagiti nagibasaran[urnosen | urnosen ti taudan]
- ^ Hashimoto, Mitsuo. (1990). Heolohia iti Hapón, p. 94. iti Liblibro ti Google
- ^ Shin-Etsu Chemical, pakasaritaan ti kompania; ekstrakto, "Shin-Etsu Chemical Co., Ltd. nangrugi iti panagtitipon dagiti danum ti Prepektura ti Nagano (Shinano-a lugar) ken ti apog a bato ti Prepektura ti Niigata (Echigo-a lugar).... Ti 'Shin' ti kompania ket naggapu iti Shinano ken'Etsu' a naala manipud ti Echigo."
- ^ Perrokarril ti Hapón, Shinetsu a linia; naala idi 2011-07-18
- ^ Molony, Barbara. (1990). Teknolohia ken Nailasin a Puonan: Ti sakbay a gubat Kimiko nga Industri ati Hapón, p. 137. iti Liblibro ti Google
- Hashimoto, Mitsuo. (1990). Heolohia iti Hapón . Dordrecht: Kluwer Academic Publishers. 10-ISBN 079230909X/13-ISBN 9780792309093; OCLC 123220781


text:
Patikul, Sulu
Ti Patikul ket maysa a maika-3 a klase nga ili iti probinsia ti Sulu iti Filipinas.
Dagiti baranggay[urnosen | urnosen ti taudan]
Ti Patikul ket nabingbingay a politikal kadagiti 30 a barbaranggay.[2]
- Anuling
- Bakong
- Bangkal
- Bonbon
- Buhanginan (Darayan)
- Bungkaung
- Danag
- Gandasuli
- Igasan
- Kabbon Takas
- Kadday Mampallam
- Kan Ague
- Kaunayan
- Langhub
- Latih
- Liang
- Maligay
- Mauboh
- Pangdanon
- Panglayahan
- Pansul
- Patikul Higad
- Sandah
- Taglibi (Pob.)
- Tandu-Bagua
- Tanum
- Taung
- Timpok
- Tugas
- Umangay
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Sulu". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 30 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Sulu". Datos ti Populasion ti Ili. Dibision ti Panagsukisok ti LWUA. Naala idi 21 Oktubre 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
KASIGLATAN NGA ILI ITI SIGLAT AWARDS 2015. Mailadawan ti rag-o iti rupa dagiti agtuturay ti Cabugao nga indauluan ni Mayor Edgardo S. Cobangbang, Jr. (maikapat manipud kannawan) kalpasan nga inawatda manipud kada Gov. Ryan Singson, Vice Gov. Deogracias Victor Savellano ken DILG Acting Provincial Director Agnes De Leon ti plake kas kampeon iti Siglat Awards 2015 iti programa a naangay iti Quirino Stadium idi Pebrero 4, 2016 kas paset ti selebrasion ti 9th Kannawidan Ylocos Festival. Daytoy ti maikapat a tawen nga inyalat ti Cabugao ti kampeonato iti Siglat Awards. (Retrato ti LGU Cabugao)
You are here: Home › Archive › Media › Banner Photo › KASIGLATAN NGA ILI ITI SIGLAT AWARDS 2015


text:
Monday, February 12, 2018
SAKADA COMMEMORATION & SAKADA NIGHT, NABALLIGI!
Cabugao, Ilocos Sur – Naaramid ti panagbisita dagiti Delegado ti Filipino Sakada ti Hawaii ditoy ili ti Cabugao, Ilocos Sur ken iti Sakada Monument & Shrine a masarakan idiay Salomague Port, Barangay Salomague, Cabugao, Ilocos Sur idi Pebrero 10, 2018.
Indauluan ni Mayor Josh Edward S. Cobangbang dagiti namasangbay kadagiti Bisita ken naregget dagiti umili ti Cabugao a nangpasungad kadagiti sangaili.
Napadaanan ti panagsangpet ti Delegasion ti Hawaii iti Sakada Shrine. Kapasan ti Wreath Laying Ceremony, nangipaay ti Mensahena ni Mayor Josh Edward S. Cobangbang. Kuna ni Mayor Josh Edward a naimbag unay a mataliaw ken mabigbig dagiti sakripisio dagiti Sakada a nakaigapuan ti pannakagun-od ti balligi dagiti kailian ken iti komunidad ti Filipino iti Hawaii.
Innayonna a daytoy a panagbisita ken iti panangbigbigda iti naballigi a gapuanan dagiti Sakada ket napintas a maimatangan ti agsumbangir ken dagiti Delegado kadagiti kadaraan a Filipino idiay Hawaii ken dagiti umili ti Cabugao, Ilocos Sur.
Naaramid ti Presentation ti Salomague Barangay Council & RIC. Kalpasan ti piktorial, naaramid ti Press Conference iti nadakamat a disso.
Naituloy ti Programa iti Cabugao Cultural and Sports Complex, Brgy. Rizal, Cabugao, Ilocos Sur iti karabiyan dayta a petsa.
Immuna a naaramid ti Ritual Dance babaen kadagiti kameng ti Nagsincaoan Tribal Dancers (ubbing) a tinarawidwidan ni Mr. Nick Bingas.
Naisaganad ti Welcome Remarks ni Ms. Julianne Ubungen.
Kabayatan ti panaglak-am iti naisagana a pagtaraon, tinokaran ida dagiti kameng ti “Angklung” instrumento a naaramid iti Kawayan babaen kadagiti napili nga ubbing manipud iti CSCS ken iti CNCS.
Naaramid ti Presentation of Delegates kalpasanna.
Kalpasan ti intermission ti DepEd Folk Dancers, nagsarita ni Consul Valerie Poindexter.
Kimmablaaw ken nagyaman. Impeksana ti panagyamanna iti naimatanganna a kinairut ti panaglangen ti Estado ti Hawaii ken iti LGU-Cabugao kasta metten iti napateg a lagipen a gapuanan dagiti Sakada iti panagtrabahoda ken naipaayda a pagimbagan iti gobierno, komunida ken iti pamiliada ditoy Pilipinas.
Nag-Mensahe met da Atty. Rose Bautista ken ni Hon. Eileen O’Hara, Opisiales ti Delegasion.
Nagsarita ni Pasado Mayor Edgardo “Ediboy” S. Cobangbang, Jr. Kimmablaaw ken nagyaman iti amin a naitaripnong iti dayta a gundaway. Bininsana ti pateg iti gapuanan dagiti Sakada; iti pagimbagan a naipagtengda para iti umili agraman iti Sisterhood iti County City of Hawaii ken iti ili a Cabugao.
Naipabuya ti panagkanta dagiti kameng ti Cabugao DepED Teacher’s Choir.
Impabuya met dagiti Delegado ti Hawaii iti talentoda iti panagkanta ken iti panagsala a nangparagsak pay kadagiti nagbuya.
Nagtokar met dagiti kameng ti Angklung manipud iti LGU-Cabugao ken iti DepED Cabugao a nangparagsak pay iti nadakamat a programa.
Kalpasan ti programa ket naaramid ti grupo a piktorial.
Nakikaysa iti programa da SBM Danny Q. Gazmen; SBM Vicky S. Serna; SBM Dr. Jemaima S. Tan-Yee; SBM Josefina S. Vallejo; Mrs. Jerlie Seguban-Cobangbang; dagiti Department/Section Heads/Personnel ti LGU-Cabugao, Bisita ken Opisiales ti Ili.
Nagpaay nga Emcee da Mr. Paul Benedict N. Yacap ken ni Ms. Jocelle Singson, agpada a mangisursuro iti DepED Cabugao. # (Web In-Action)
Posted by Bayan ng Cabugao, Ilocos Sur at 4:31 PM
Subscribe to: Post Comments (Atom)


text:
Diak nakaturog iti dayta a nagpatnag. Alimbasagennak iti iddak. Kasla kumurkurikor iti lapayagko ti imbati ni Marlon kaniak a balikas.
Sumurotak kadi ken ni Marlon? Ay-ayatek ni Marlon. Isu ti umuna a lalaki iti biagko. Isu ti nakariknaak a maysaak a babai kadagiti darikmat a duduakami ditoy balay.
Ngem ania ti klase a biag ti bangonenmi no agtaraykamin? Awan ti pagsapulan ni Marlon no di laeng ti itutulongna iti talon a naipaima iti amana. Dandani saan pay nga umdas ti maapit iti taltalonenda a pagbiagda, anianto la ketdin no addaak ken dagiti agbalin nga annakmi a mainayon? Ad-adda laeng a mailumlomkami iti kapitakan.
Ngem no saanko a patgan, sigurado la ketdi nga adaywannak ni Marlon. Maituredko kadi a mapasamak dayta?
Kabigatanna, kinasaritanak ni nanang. Saan a nailibak kenkuana ti ibubukno ti matak.
“Adda kadi problemam, anak?” nakunana. “Ibagam koma bareng makatulongak.”
“Ni Marlon, nang, kayatnan nga agsimpakami,” nakunak.
“Ania ti desisionmo?”
“Saankami pay a sisasagana, nang. Awan pay ti urnongna.”
“Kasaritam. Aguraykayo pay bassit agingga iti adda pangrugianyo,” kinuna ni nanang.
“Dakkel ti suspetsana nga adda riknak ken ni Tata Steve.”
“Awan ti panagtalekna kenka no kasta. No ay-ayatennaka, agtalek koma a napudnoka kenkuana.”
Kalpasan ti makalawas, simmarungkar manen ni Marlon. Ngem saanko a sinango idi malang-abko nga agat-arak. Ni tatang ti nakipatpatang kenkuana.
“Ammok, kayatnakon nga isina ta adda pagtangsitna nga Esteban!” nangegko a kinuna ni Marlon.
“Saan koma a kasta ti masaom,” naalumamay ngem nabatad ti boses ni tatang. “Saan a kasta kababa ti anakmi. Saannaka a kayat a kasango ta nakainumka. Baliwamton ti sumarungkar, inton saanka a nakainom tapno makapagsaritakayo a nasayaat.”
“No dinak kayaten, saan latta! Bumirokak iti sabali!” nakuna ni Marlon.
“Nawayakayo pay la a dua ket no kasta ti kayatmo, awan ti makaipawil kenka,” nakuna ni tatang.
Maysa a malem nga ipapanko panangbalon kadagiti dadakkelko, sinaednak ni Marlon.
“Kayatko nga agsaritata iti nalapat!” kinunana.
“Nakainomka manen,” nakunak. “Agsaritatanto no awan ti nainayon nga arak iti daram!”
Kellaat, inarakupnak ni Marlon. Diningpil ti bibigna ti bibigko. Nagdakiwas ti imana iti barukongko.
Naggulagolak ket imbautko iti rupana ti basket a naglaon iti pangngaldaw dagiti dadakkelko. Nagtarayak nga immadayo idinto a nagpaarayatak.
Nangeg da tatang ti panagpaarayatko. Dinagdagusnak a sinabat. Agsangsangitak a nangipadamag iti inaramid ni Marlon.
“Ti anak-ti-sal-it!” nayesngaw ni tatang ket nagturong iti kalapaw. Idi rummuar, iggemnan ti badangna.
“Agtalnaka, lakay!” inarakup ni nanang ni tatang. “Dika koma agdardarasudos ta dikanto ket maisagmak!”
(Adda tuloyna)


text:
Ipindut ti “text links” iti baba tapno maluktan ti pormas iti PDF
Listaan Kadagiti Pagrebbengan Ti Pasyente
Pagrukodan No Kasano Ti Pannakapnek Ti Pasyente
Listaan Dagiti Saludsod Ken Sungbat- Programa Ti HIPPA
Kasuratan Kadagiti Pribado A Paglintegan-HIPPA
Masapul nga addaanka ti Adobe Acrobat, daytoy ket libre a programa ti software tapno mapalubosanka nga ag-download, mangbuya ken agiprinta kadagitoy nga dokumento. Libre ka nga ag-download no addaanka ti Windows wenno Apple nga kompyuter babaen ti panangpesel ti Acrobat nga logo iti baba.
Kayatmi nga ammoen no ania ti kapanunotanyo! Ti gannuatmi ket mangipaay ti kasasayaatan a pannakataripato ti bagi. Makatulong kayo kadakami tapno magun-od daytoy a gannuat babaen ti pannakiparteyo iti daytoy a pagrukodan (survey)! Libre ken agpa-ut laeng ti 10 a minutos wenno basbassit pay! Tulongandakamii tapno matulongandakayo babaen ti panangi-click ti tatalmegan nga adda ti baba!
Awagan ti numero a 565-6919 x 121 no kayatyo ti dumawat iti papel a kopya ti daytoy a pagrukodan (survey).
Pagrukodan ti Pannakapnek ti Pasyente
(Patient Satisfaction Survey)
Pagrukodan A Kasapulan Dagiti Pasyente
(Patient Needs Assessment Survey)


text:
VIGAN CITY – Nagtignay ti gobierno probinsial a mangtulong kadagiti mannalon iti sanguanan ti panagsuek ti presio ti mais babaen ti iseserrekna iti maysa a katulagan iti ahensia ti gobierno nga aggatgatang iti daytoy a produkto.
Simrek ti provincial government iti katulagan iti National Food Authority para iti panaggatang ti ahensia iti saan a nababbaba ngem iti floor price a P13 kada kilo tapno maigawid ti ad-adda pay a panagpababa ti presio daytoy a produkto.
Manipud iti P20 kada kilo idi Disiembre itay napan a tawen, nagsuek ti presio ti mais iti P11 kada kilo iti umuna a lawas daytoy a bulan.
Nagpinnirma itay Marso 12 iti maysa a memorandum of agreement ti provincial government nga imbagian ni Gov. Deogracias Victor “DV” Savellano ken ti NFA nga imbagian ni Regional Director Amadeo de Guzman para iti Corn Marketing Assistance Program for Industry Producers, Users, and Local Government Units a manamnama a mangtulong kadagiti mannalon babaen ti pannakaited kadakuada iti support price iti produktoda a mais.
Sinaksian da Vice Gov. Jerry Singson, NFA Provincial Director Fortunato Bulao, LMP-Ilocos Sur President Edgardo Zaragoza, Provincial Agriculture Officer Teofilo Quintal, Provincial Agriculture Action Council President Salvador Cadorna, dagiti bokal, mamayor ken dagiti mannalon manipud iti agduduma nga ili ti probinsia ti panagpinnirma dagiti dua nga opisial iti nasao a katulagan.
Kinuna ni Savellano a napanunotna a pabaruen ti MOA a napirmaan itay napan a tawen iti baet a nalugi ti gobierno probinsial tapno matulongan dagiti mannalon iti sanguanan ti nababa a presio ti produktoda a mais.
Dinawatna kadagiti LGUs ken barangay officials a tumulongda iti pannakamonitor iti implementasion ti nasao a katulagan tapno malapdan ti pananggundaway dagiti di mapmapnek a traders kadagiti mannalon.
Impanamnama met ni de Guzman ti suporta ti NFA kadagiti mannalon idinto a sinaludaranna ni Savellano gapu ta iti laeng Ilocos Sur ti addaan iti kastoy a programa a mangtulong kadagiti mannalon.
Indagadag met ni Cadorna ti panagtignay ti turay tapno malapdan ti importasion.
“Malakomi koma nga umuna ti produktomi sakbay a maipalubos ti panagangkat. Ditay koma liplipatan a no awan ti mannalon, agbisin ti amin uray dagiti adda igatangna,” kinuna ni Cadorna.
Impasingked met ni NFA provincial officer Bulao a dagiti laeng pudpudno nga agmulmula iti mais ti mabenepisiaran iti subsidy nga ited ti ahensia nga idauluanna.
Kabayatanna, maysa a resolusion ti pinutar ni party list representative Jose Ping-ay a mangidagadag iti Department of Agriculture iti pannakaisardeng ti importasion iti mais manipud iti ballasiw taaw iti sanguanan ti panagsuek ti presio daytoy a produkto.
Impalgak ni Ping-ay a suportado ti Northern Luzon Alliance Group a buklen dagiti Ilokano nga agilinlinteg iti Amianan a Luzon iti babaen ti panangidaulo ni Deputy Speaker Eric Singson ti resolusionna.
“Masapul nga ilabantayo iti Kongreso ti karbengan dagiti mannalon nga agmulmula iti mais,” kinuna ni Ping-ay.#


text:
STO. DOMINGO, Ilocos Sur – “Maibturak ti panangkabkabilna kaniak aglalo no mabartek, ngem diak maibturan ti panangkabilna iti anakmi.”
Daytoy ti inyebkas ni Flordeliza Pimiente, 41, tubo iti Casilagan, Sto. Tomas, La Union ngem agnaeden iti Quimmarayan ditoy nga ili bayat ti pannakiuman kenkuana ni Buddy Tambua a naipatangatang iti programa ti DWRS a Barangay Commando Brigada itay nabiit.
Kinuna ni Pimiente a simleng ti panagkitana ket napatayna ti asawana gapu iti panangkabil daytoy kenkuana ken ti anakda.
Naidarum iti kaso a parricide ni Pimiente gapu iti panangpalek ken pananggusodna iti barreta ni Leonardo nga asawana a puon ti nakagudasanna.
Iti panagimbestiga dagiti polis ditoy, simmangpet ti biktima iti pagtaenganda a nabartek ket binitinna ti tallo bulan nga anakda sana sinipatsipat agingga iti im-imlek ti ubing.
Idi makaturog ti biktima, nangala ti akusado iti barreta sana impalek ken inggusod iti ulo ken tengnged ti asawana agingga a natay.
Kinuna ni Pimiente a mabuteng nga aganawa dagiti kabagian ni lakayna no kabilen daytoy.
Kinunana a pinadasnan nga impulong ni lakayna kadagiti opisial ti barangay ngem naammuan ti asawana ket kinabil la ket ngarud daytoy.
“Agbabawiak man, awanen, simleng ti panagkitak, naibbusen ti pasensiak,” insangit ni Flordeliza.#


text:
VIGAN CITY – Iti baet ti kaawan pannigurado nga adda naan-anay a suplay ti karne ti baboy a mailako iti tiendaan publiko ditoy siudad, inaprobaran ti sangguniang panlungsod ti pannakaipangato ti presio ti karne daytoy a tagilako bayat ti sessionda idi Abril 15.
Inaprobaran ti sangguniang panlungsod iti maikatlo ken pinal a pannakaibasana ti draft resolution ni Konsehal Henry Formoso a mangpabor iti petision dagiti meat vendors iti siudad a mangingato iti presio ti lakoda a karne ti baboy iti tiendaan publiko.
Iti petision dagiti meat vendors, dinawatda ti pannakaipangato ti presio ti karne ti baboy iti P170 kada kilo manipud iti P160 kada kilo gapu iti dakkel a demand iti daytoy a tagilako manipud idi napalabas a Semana Santa a kaadu ti bisita iti siudad ken iti panangrugi ti panagkampania para iti masungad nga eleksion.
Ngem iti daytoy a pannakaaprobar ti petision dagiti meat vendors, di ninamnama ti kellaat a panangipangato dagiti hog raisers iti presio ti liveweight a masirmata a mangiduron kadagiti meat vendors a dumawat iti nangatngato manen a presio ti karne ti baboy.
Naammuan ti Tawid News nga impangato dagiti hog raisers ti presio ti liveweight manipud iti P115 kada kilo iti P120 kada kilo iti laksid ti pannakaammo dagiti meat vendors ken dagiti kameng ti sangguniang panlungsod.
Kanaig daytoy, kinuna ni Konsehal Benjo Verzosa a sabali manen daytoy a problema agsipud ta idi inaprobaranda ti resolusion a maingato ti presio ti karne ti baboy iti P170 kada kilo, ti presio ti liveweight ket P115 kada kilo laeng ket posible a dumawat manen dagiti meat vendors iti sabali a price increase.
Iti immun-una a session a pannakatratar daytoy a petision, impalgak ni Konsehal Loreto Quibilan, chairman iti committee on agriculture, ti duktalna nga agkurkurang ti mailako a karne ti baboy iti siudad agsipud ta adda dagiti supsuplayan dagiti meat vendors iti siudad nga aglaklako manipud iti sabali nga ili.
Indagadag ni Quibilan nga uray aglako dagiti meat vendors iti siudad kadagiti sukida iti sabali nga ili, kitaenda nga adda mailasin nga umanay a suplay ti karne a mailako iti tiendaan.
Pinalagidan met ni Konsehal Hermenigildo Apelin dagiti sumagmamano a meat vendors nga awan ti maymaysa a saritada idinto nga imbatadna nga adda pammatina nga adda mangmonmonopolia iti presio ti baboy.
Ngem kinuna ni Konsehal Formoso, chairman on market, nga awanen ti maaramidan pay ti konseho agsipud ta naaprobaranen ti resolusion ket pirma laengen ni Mayor Eva Marie Singson-Medina ti kurangna tapno maiyimplementar.#


text:
CANDON CITY – Nakaumpiska dagiti polis ditoy siudad iti paltog iti ikut ti maysa a lalaki bayat ti insayangkatda nga Oplan Bakal iti videokean iti Barangay Paras idi rabii ti Mayo 21.
Nakumpiska iti ikut ni Warren Villalobos y Ragas, 33, naasawaan, ken residente iti Barangay San Nicolas, Candon City, ti maysa a cal 45 nga addaan magasin nga awan ti naggian a bala ket inaresto dagiti polis kalpasan nga awan ti maipakitana a lisensiana.
Insayangkat dagiti polis ti panagrikisa kalpasan a nakaawatda iti tip manipud iti guardia ti New Survive Videoke Bar nga adda nakitana a lalaki nga adda sakbitna a paltog.
Pinanggep ti suspek nga ipasa ti paltog iti maysa a babai ngem nasiputan dagiti pannakabagi ti linteg.
Maipakpakat ti gun ban iti intero a probinsia maigapu iti special election a maangay iti umuna a distrito ti Ilocos Sur.#


text:
ni Danny Antalan
No iti pintas, buya ken pakasaritaan, adda met maiparangna. Ngem apay ngata a maud-udi latta ti Ilocandia no turismo ti pagsasaritaan.
Iti kalkalpas a Sinulog Festival ti Cebu, riwriw ti nagbuya a turista a gangganaet ken turista a lokal. Maysa punto dua a milion kano ti nagturong iti Cebu tapno laeng buyaenda ti naisangsangayan nga streetdancing ditoy. Kalkalpas met met ti Dinagyang Festival ti Iloilo City ket kaskasdi a riwriw ti nangimatang.
Ken siempre, no turismo met laeng ti pagsasaritaan, isudan ti adda iti ngato ti listaan. Boracay, Davao, Cebu ken dadduma pay. Uray sitayo nga adda ditoy amianan, kayattayo met a mapadasan ti magna iti white sands ti Bora. Kayattayo met ti agdigos idiay resorts idiay Davao. No dadduma pay ketdin, kadagiti meeting kada conference, idiayen ti pakaangayanda tapno laeng madapasanda ti rikna ti dayta a lugar.
Milion ti mapmapan a ganggannaet. Milion met laeng ti mapmapan a local tourists.
No ikumpara ti bilang dagiti agturturong ditoy Amianan, adayo pay laeng ti pakaidasigan. Ngem no turismo ti pagsasaritaan, ditayo met maud-udi iti talugading.
Ti Panagbenga Festival ti Baguio City ti katibongan kadagiti aktibidad ditoy Amianan. Saanen a nakakaskasdaaw ta isu ngarud ti summer capital of the country. Malaksid iti kayat a panangpadas iti nalamiis a klimana gapu iti kinangato ti elebasionna. Baguio ngatan ti sumaruno iti Metro Manila a kayat a pagturongan ditoy Luzon.
No madanon ti piestada, amin a hotel ket mapunno. Amin a lugar ket dupudop ti taona. Saan a problema ti mangipromot ta ti komite pay mismon ti agproblema a mang-akomodar kadagiti artista, media, photographer, writer ken hobbyist a kayatda ti makabukel iti istoria manipud iti dayta a pasken.
Manen, apay ngata a maat-atiw ti amianan iti turismo, ket adda met kadatayo tay ‘what it takes’ ken ‘what we got’.
Ditoy mismo Ilocos Sur, dua ti naibilang iti World Heritage Site—ti Vigan Heritage City ken ti Santa Maria Church. Adda aya ngarud ti kasta iti sabali a probinsia? Ibilang ditan ti nagkaadu a pilgrimage churches.
Ti baybaytayo ket addaan iti white sands a manmano pay laeng nabaddekan ken nadalanan. Adda pino iti Santiago ken adda met dagiti medio darakkel a kas iti San Esteban. Dagiti napino a nangisit a darat iti kabaybayantayo ket maibilbilang kas therapeutic sands ta mangmasahe iti dapan no maibaddek.
No Festivals ket ngarud, dandani amin nga ili ken siudad ket adda bukodna a festival. Ti Ilocos Sur mismo ket adda Kannawidan Festival. Pamulinawen ti Laoag City, Pista’y Dayat ti Pangasinan.
No nature met ti pagsasaritaan, adda dagiti kabambantayan, adda ti falls, ken dadduma pay nga aglemlemmeng ditoy. Birhen pay laeng dagiti dadduma a kabakiran, saan pay laeng na-explore, agraman dagiti dadduma a bantay ken gukayab. Naidumduma ti kinapintas dagiti baybay.
Nagpintas ita ti ar-aramiden dagiti darakkel a TV stations ditoy pagiliantayo: ti ABS-CBN, GMA 7 ken TV 5. Full coverage ti pamay-anda ket makatulong la unay tapno ad-adda a maammuan ti sangkapagilianan ken sangalubongan dagiti nararagsak, nararaniag ken nakakaray-aw nga ar-aramidentayo iti festival. Ken siempre, karaman ditan dagiti scenic scenes ken naraman a foods, ken naisangsangayan a pagdagusan.
No turismo met laengen, ti kangrunaan ngatan a promosiontayo ti pakabigbigantayo a Pinoy, ti kinamanasangailitayo.
Iti kaadda dagiti artista ti mangnayon ti atraksion iti pabuya. Bonus payen ti panakaiparang kadagiti produkto ti dayta a lugar, ken dagiti tourist attractionsda.
Sabagay, saan ngata met adayo dagiti festival iti Amianan tapno mailinia iti Sinulog, Masskara Festival Bacolod City, Ati-atihan ti Kalibo, Kadayawan ti Davao ken dadduma pay.
Maysa nga ekonomia ti turismo, nangruna no ammo koma met nga ikkan importansia daytoy. Kas koma ti Carnivale ti Rio de Janeiro, isu ti mangbibiag iti Brazil, ti The Love Parade ti Germany ti mangpunpuno iti kalsadada. Uray pay ti Oktoberfest ti Munich, ti La Tomatina ti Spain ken dadduma pay.
Ti pagiliantayo ket saan met ketdi a kasla pagilian ti Bahamas, Palau, Cyprus, Austria, Switzerland, Hongkong, Egypt, Greece ken dadduma pay a nakadepende iti turismo ti ekonomiada. Ngem napintas latta met no madanon ti kuna ni Tourism secretary Ramon Jimenez, Jr.
Iti tawen 2012 ket 4.5 a milion a turista manipud sabali a pagilian ti nagpasiar ditoy purpuro ti Pilipinas. Nababa no ikumpara iti sabali a lugar ngem nangato no idasig iti napalpalabas a tawen. Itoy a tawen kayatda nga agbalin a 5.5 a milion a turista ti umay. Ngem adayo pay daytoy iti 10 milion a target iti tawen 2016.
Kas nakunak iti ngato, addan dagiti talugading ti lugartayo tapno turongen ti turista. Pagsikatentayo laeng. No koma cake, icing laengen tapno ad-adda a ramananda. No dalan koma, pannakasemento laengen tapno pagnaanda.#


text:
Friday, November 18, 2011
For Sale
Variegated Arius Tree. Height 5 inches.
Kadagiti naayat nga agmulmula wenno aglandscape garden, gatangenyon daytoy, kakabsat. Napintas daytoy a ma-bonsai. i-PMdak iti Facebook Accountko.
Wednesday, November 2, 2011
PANAGARAMID ITI SABON TI NAGPUONANNA
Da JOBERT MA. PACNIS ken DEXTER MARIN FABITO
Empleado idi ngem kinaykayatnan ti nagbukbukod. Ket saan a nagbabawi…
MAYSA nga electrical engineer (nagturpos iti Technological Institute of the Philippines idi 1991 ken nairuarna a dagus ti eksamen iti board), nagtrabaho ni Joni Aldrin E. Caluya ti Brgy. Zumuigi, Luna, Apayao a kas missionary social worker. Naidestino iti Kamaynilaan sa iti Siudad ti Baguio . Insursuroda kadagiti tattao ti panagaramid iti sabon.
Wen, sabon. Kasla saan sa man a maiparbeng iti inadal ni Joni, ania?
Ngem daytoy a tay-ak ti makuna a nagrubuatan ti kunana a makapneken a biagna. Ta no empleado laeng idi, isu itan ti boss ti bukodna a bagi.
Kastoy ti napasamak.
Kalpasan ti sangapulo a tawen ni Joni a kas missionary worker—ken idi ammona mainen a trabaho maipanggep iti panagaramid iti sabon, panagipakete ken panagilako, inkeddengnan ti naglusulos iti trabahona tapno sumrek metten itoy a tay-ak: ti panagaramid iti sabon. Ngem daytay naidumduma a sabon.
Nagawid ngarud iti ilina. Rinugianna a dagus ti nagsukisok kadagiti kayo ken lanut nga agkaiwara kadagiti kabambantayan iti ilida. Addada dagiti naduktalanna a nasamay nga anti-fungal, anti-bacteria ken anti-virus.
Idi mapneken kadagiti sukisokna, rinugiannan ti nagaramid iti sabon a rinamenanna kadagiti inadalna a lanlanut ken kayo yantangay eksperton itoy a negosio. Kabadangna ti kaingungotna, ni dati a Cecilia Idaman a nagturpos iti Bachelor of Science in Commerce, Major in Accounting.
MORE HOME
Empleado idi ngem kinaykayatnan ti nagbukbukod. Ket saan a nagbabawi…
MAYSA nga electrical engineer (nagturpos iti Technological Institute of the Philippines idi 1991 ken nairuarna a dagus ti eksamen iti board), nagtrabaho ni Joni Aldrin E. Caluya ti Brgy. Zumuigi, Luna, Apayao a kas missionary social worker. Naidestino iti Kamaynilaan sa iti Siudad ti Baguio . Insursuroda kadagiti tattao ti panagaramid iti sabon.
Wen, sabon. Kasla saan sa man a maiparbeng iti inadal ni Joni, ania?
Ngem daytoy a tay-ak ti makuna a nagrubuatan ti kunana a makapneken a biagna. Ta no empleado laeng idi, isu itan ti boss ti bukodna a bagi.
Kastoy ti napasamak.
Kalpasan ti sangapulo a tawen ni Joni a kas missionary worker—ken idi ammona mainen a trabaho maipanggep iti panagaramid iti sabon, panagipakete ken panagilako, inkeddengnan ti naglusulos iti trabahona tapno sumrek metten itoy a tay-ak: ti panagaramid iti sabon. Ngem daytay naidumduma a sabon.
Nagawid ngarud iti ilina. Rinugianna a dagus ti nagsukisok kadagiti kayo ken lanut nga agkaiwara kadagiti kabambantayan iti ilida. Addada dagiti naduktalanna a nasamay nga anti-fungal, anti-bacteria ken anti-virus.
Idi mapneken kadagiti sukisokna, rinugiannan ti nagaramid iti sabon a rinamenanna kadagiti inadalna a lanlanut ken kayo yantangay eksperton itoy a negosio. Kabadangna ti kaingungotna, ni dati a Cecilia Idaman a nagturpos iti Bachelor of Science in Commerce, Major in Accounting.
MORE HOME
AGTARAKENTAYO MAN MET ITI UDANG
Da JOBERT MA. PACNIS ken DEXTER MARIN FABITO
Awan pay ti nagtaraken iti udang iti danum-tamnay iti probinsia ti apayao. Impadasna. Ket nagballigi…
NAPINTAS met a panguartaan ti panagtaraken iti udang.
Paneknekan daytoy ni Apo Ernesto P. Juan ti Brgy. Lappa, Luna, Apayao.
Naisema nadanonmi ni ‘Tang Erning iti pagtaenganda iti dayta a malem ti Marso 21 iti panangkuyog kadakami ni Engr. Joni Aldrin E. Caluya ti Brgy. Zumuigi, Luna, apayao. Kas kuna ni ‘Tang Erning, kapampanaw la unay dagiti opisial ti ili iti panangidaulo ni Mayor Betty C. Verzola a nangsaksi iti panangkalapna kadagiti udang a tinarakenna iti arsadanan ti bantay.
Kasta unay kano ti panangdayaw dagiti dimmar-ay iti pasken nga inawaganda iti Udang Festival kadagiti tarakenna. Naimas ken nasarangsang ti lasag dagiti udang. Napulada pay. Naiduma la unay ti nanamda.
Ania ti sikreto ni ‘Tang Erning iti naidumduma la unay a raman ti udangna a padpadakkelenna iti danum-tamnay?
Kas kunana, kaaduanna nga organiko ti pagpakanna. Mapan kano laeng a 25 porsiento ti komersial a pagpakan ti impakanna kadagiti tarakenna agingga a kinalapna dagitoy. MORE
Awan pay ti nagtaraken iti udang iti danum-tamnay iti probinsia ti apayao. Impadasna. Ket nagballigi…
NAPINTAS met a panguartaan ti panagtaraken iti udang.
Paneknekan daytoy ni Apo Ernesto P. Juan ti Brgy. Lappa, Luna, Apayao.
Naisema nadanonmi ni ‘Tang Erning iti pagtaenganda iti dayta a malem ti Marso 21 iti panangkuyog kadakami ni Engr. Joni Aldrin E. Caluya ti Brgy. Zumuigi, Luna, apayao. Kas kuna ni ‘Tang Erning, kapampanaw la unay dagiti opisial ti ili iti panangidaulo ni Mayor Betty C. Verzola a nangsaksi iti panangkalapna kadagiti udang a tinarakenna iti arsadanan ti bantay.
Kasta unay kano ti panangdayaw dagiti dimmar-ay iti pasken nga inawaganda iti Udang Festival kadagiti tarakenna. Naimas ken nasarangsang ti lasag dagiti udang. Napulada pay. Naiduma la unay ti nanamda.
Ania ti sikreto ni ‘Tang Erning iti naidumduma la unay a raman ti udangna a padpadakkelenna iti danum-tamnay?
Kas kunana, kaaduanna nga organiko ti pagpakanna. Mapan kano laeng a 25 porsiento ti komersial a pagpakan ti impakanna kadagiti tarakenna agingga a kinalapna dagitoy. MORE
Subscribe to: Posts (Atom)


text:
Wimbledon
Nagsasabtan: 51°26′1.48″N 0°12′50.63″W / 51.4337444°N 0.2140639°W
Dagiti Kampeonato ti Wimbledon wenno simple laeng a ti Wimbledon (saan pay a pormal a tinawtawagan "Ti Britaniko a Nawaya"), ket isu ti kaduogan ken kangayedan a torneo iti tenis iti lubong, ken nawatiwat a naipanpanunotan a daytoy ti kadakkelan ken ken ti kadayawan.[1][2][3][4] Daytoy ket tinengtengngel idiay Timpuyogan ti Amin nga Inglatera idiay Wimbledon, Londres manipud idi 1877. Daytoy ket maysa kadagiti uppat a Grand Slam a torneo ti tenis, dagiti tallo pay a nangruna ket ti Australiano a Nawaya, Pranses a Nawaya ken ti Estados Unidos a Nawaya. Ti Wimbledon ket isu-isu pay laeng ti Kangrunaan a maay-ayam iti ruot, ti kasisigud a rabaw ti ay-ayam, nga isu daytoy ti nangited ti kasisigud a nagan iti "karuotan a tenis".
Dagiti nagibasaran[urnosen | urnosen ti taudan]
- ^
Clarey, Christopher (7 Mayo 2008). "Tradisional a Kamaudianan: Ni Nadal kenni Federer". The New York Times. Naala idi 17 Hulio 2008.
Federer said[:] 'Kayatak ti maki-ay-ayam kaniana, a naipangpangruna ditoy Wimbledon, ti kadayawan a torneo nga adda.'
- ^ Will Kaufman & Heidi Slettedahl Macpherson, ed. (2005). "Tenis". Ti Britaniko ken Kaamerikaan. 1 : Kultura, Politika, ken pakasaritaan. ABC-CLIO. p. 958. ISBN 1-85109-431-8.
daytoy umuna a kampeonato ti tenis, a kalpasan daytoy ket nagbalin iti Torneo ti Wimbledon ... ket agtultuloy a kas ti kadayawan a pasamak iti lubong.
- ^ "Ti dayaw ti Wimbledon ken no apay a naipanpanunotan nga isu ti kadayawan". iloveindia.com. Naala idi 14 Septiembre 2010.
- ^ "Ni Djokovic inpalplawagna ti Wimbledon a kas "ti kadayawan a pasamak"". BBC News. 26 Hunio 2009. Naala idi 14 Septiembre 2010.
Dagiti silpo ti ruar[urnosen | urnosen ti taudan]
- Midia a mainaig iti Wimbledon iti Wikimedia Commons
- Opisial a website


text:
Ti Basi Festival sadiay San Ildefonso, Ilocos Sur
Napateg la unay iti biag ni Ilokano ti basi. Uray idi di pay simmangpet dagiti Kastila, naigameren ti basi iti panagbiag dagiti nagkauna a kaputotan. Napateg daytoy nga inumen iti ania man nga okasion. Uray iti gagangay a panagtitipon, adda latta basi a maipasango.
Nadumaduma ti klase ti basi. Adda tay nasangsanger, adda met ‘nalaglag-an’ ti ingelna. Basi-lalaki, kunada iti nasangsanger, Basi-babai kunada ‘tay nasamsam-it ti ramanna, ta naisangrat a para kadagiti babbai. Nailasagen kadagiti Ilokano ti kinapateg ti basi.
Ipasimudaag ti kalkalpas a Basi Festival ‘diay San Ildefonso, Ilocos Sur ti pannakatagiben ken pangipateg iti daytoy a produkto ni Ilokano. Uppat nga aldaw ti parambak a nangrugi idi Septiembre 15 ken naggibus met laeng iti Septiembre 18. Pinangayed ti tinawen a selebrasion dagiti nagduduma nga aktibidad, kas ti street dancing, burnay painting competition, sarzuela, battle of the bands, barbecue revolt ken dadduma pay a kompetision a nakisalipan saan laeng dagiti lumugar no di pay dagiti bisita a timmabuno a makipagragsak.
Nalatak unay ti Basi Festival. Kagiddan ti San Ildefonso a nagpiesta ti Piddig, Ilocos Norte. Basi met ti kangrunaan a produktoda ditoy. No taliawen ti historia, ditoy ti namunganayan ti Basi Revolt ket nagramaram iti Ilocos agingga iti San Ildefonso a nakapasamakan ti nadara a ranget dagiti nagrebelde ken dagiti Kastila.
Uray sadiay Naguilian, La Union, addaanda met itoy a festival a maselselebraran iti tinawen, kada tunggal umuna a lawas iti bulan ti Mayo. Pangayeden ti parambak dagiti tampok a pabuya kas iti street dancing ken nadumaduma pay nga aktibidad. Babaen daytoy a festival, maipromot ti pannakapadur-as daytoy maysa kadagiti kangrunaan a produkto ni Ilokano.
Ngem naidumduma ti Basi Festival ti San Ildefonso, Ilocos Sur ta saanna laeng nga ipromot ti bukodna a produkto no di pay lagipen ti kinamaingel dagiti Ilokano. Iti panang-selebrarna iti festival, maigiddan metten ti pannakalagip ti basi revolt, wenno yaalsa dagiti Ilokano maikontra kadagiti Kastila.
Nangrugi ti basi revolt gapu iti panangiparit dagiti Kastila iti panagpartuat dagiti Ilokano iti basi. Ngamin, kayat dagiti Kastila a gumatang laengen dagiti Ilokano kadagiti arak a produkto dagiti Kastila. Ngem saan met a kayat dagiti Ilokano daytoy a mandar dagiti Kastila a koloniador. Isu a nasilmutan ti yaalsa. Nangrugi dayta a yaalsa sadiay Piddig, Ilocos Norte ken naggibus sadiay San Ildefonso, Ilocos Sur.
Indauluan ni Pedro Ambaristo ti Piddig ti yaalsa. Napasamak ti kaunaan a dangadang iti isu met laeng nga ili a nangabakan dagiti kadaraan. Simmaruno a rinibbuotda dagiti ili ti Sarrat, Laoag, Batac ken Badoc. Tunggal panagballigi da Ambaristo, mapasamak latta ti nasaknap a panagrekrut kadagiti kailianda a tumipon iti dangadang.
Gapu iti panagballigida kadagiti ranget, napanunot ni Ambaristo a rauten ti Villa Fernandina wenno Vigan itan. Nagdanag met ti alcalde mayor ti Villa Fernandina iti mapaspasamak. Nangibaon iti tallopulo ket innem a guardia civil ken nangitugotda pay kadagiti kanion a mangribbuot kadagiti immalsa ngem napaayda. Insaruno da Ambaristo a rinibbuot ti Santo Domingo, Ilocos Sur.
Inkeddeng ti alcalde mayor ti Vigan nga idauluanna dagiti guardia civil a mangsango iti puersa ni Pedro Ambaristo. Napasamak sadiay Barangay Gongogong, San Ildefonso ti nakaam-ames a rinnupak idi Setiembre 28, 1807 sadiay Karayan Bantaoay. Daksanggasat ta naabak ni Ambaristo ken dagiti kakaduana. Daytan ti nagpatinggaan ti Basi Revolt.
Maysa a kalsada sadiay Barangay Gongogong ti napanaganan iti Ambaristo Street a kas pammadayaw iti daytoy a maingel a nangidaulo iti rebolusion maikontra kadagiti Kastila.#
Tuesday, October 13, 2009
Ti Basi Festival sadiay San Ildefonso, Ilocos Sur
Friday, October 02, 2009
TI LITERARY AWARD KEN LITERARY REWARD
Salaysay ni Jaime M. Agpalo, Jr.
Kasano aya ti kinapateg ti pammadayaw iti literatura? Masungbatan ngata babaen ti mismo a panangawat iti award? Saanko a masungbatan dayta. Ngamin, ibilangko a maysa a misterio ti biag ti maysa a mannurat. Napnuan iti kaipapanan. Saan a matukod ti kinaadalem ti pampanunot a pagsaksakduan kadagiti imahinasion. Saan a matukod ti kinaasino.
Kas daytoy rinaraemtayo a nalaing a mannurat a Tagalog, maysa a misterio ti biagna gapu iti saanna a panangayat wenno saanna a panangawat iti naminduan a daras dagiti literary awards a rumbeng a maipaay iti kas kenkuana a namsek iti imahinasion ken arte. Rinaraem ti kaaduan gapu kadagiti putarna. Saan a magatadan nga aramid ken bunga ti imahinasion.
Kadagiti dadduma, ti award ti pammaneknek wenno pakakitaan iti kinaadda ti nagapuanan. Iti dayta a punto, makita a kangrunaan nga ingpen ti pammadayaw. Ngem no maminsan, aronan dayta sangsangkamaysa nga ingpen dagiti agsususik a kapanunotan. Ti panagsususik ken saan a panagkikinnaawatan ti mangipaay iti panagiinnadayo imbes a panagtitipkel. Daydiay panggep, malaokanen iti saan a maikanatad.
Dakkel unay ti impluensia dagiti sinurat toy rinaraemtayo a mannurat iti Tagalog. Ngem saanna nga inawat dagiti awards a rumbeng laeng a maipaay iti kas kenkuana, kas panagraem iti nabileg a gapuananna iti tay-ak ti panagsuratan. Idi 1991, saanna nga inawat ti pammadayaw a Gawad Francisco Balagtas. Dagiti laeng makuna a maikari ti pakaiyawatan dayta a pammadayaw. Ita, dina manen inawat ti pammadayaw nga inted ti Komisyon ng Wikang Filipino. Patienna a saan a maikari a mangawat kadayta a pammadayaw.
Kinunana: “Literatura? Wala naman akong naiintindihan d’yan. Ako nama’y pinabili lang ng suka. Kaya lang naman ako napasok sa pagsusulat, e, dahil ito ang mas magaan-gaang trabaho na nakita ko mula sa pagiging tubero. Kaya kung tatanggap man ako ng ganyan kalaking award, dapat, e, alam kong kumpleto na ako. Hindi pa ako kumpleto. Hanggang ngayon, e, tuluy-tuloy pa rin ako sa pag-aaral, sa pag-iisip ng mga bago, kung paano ko mas mapagbubuti ang mga sinusulat ko.”
Wen, husto ti kunana. Awan ti makuna nga agbalin a master iti panagsuratan. Amin ket agnanayon a panagsursuro. Maysa laeng nga addang tunggal gapuanan wenno sinurat para iti adayo pay laeng a papanan, para iti di pay nadanon wenno saan pay a naadakan nga ungto. Maysa laeng a kinapudno iti bagina, iti padana a mannurat ken kadagiti tattao ti impakitana wenno impamatmatna. Saan a magatadan dayta a kinapudno. Saan a masubalitan ta awan ti maikanatad a subalitna.
Iti daytoy nga inaramidna, lalo pay a nangibunga iti awanan patinggana a panagraem. Nupay adu ti agkuna nga isu ti ayan ti parikut, impamatmatna laeng ti kinapudnona iti bagina ken iti padana a mannurat. Ta ania koma no maukkonmo amin a pammadayaw? Maibilang kadin a maysaka a master iti panagsuratan?
Saan a kadagiti pammadayaw ti ungto ti pannakapnek. Ti panagaramid kadagiti kinapudno ket maysa laeng nga addang iti pannakapnek.
No utoben a nalaing, limmasattayo laeng ditoy, saantayo nga agbayag. Manipud iti abut a simrekantayo agingga iti abut a rumuarantayo, urnongentayo ti dagup dagiti inaramidtayo a kinapudno. Isunto dayta ti pakalaglagipan, nga iti naminsan, limmasattayo ditoy nga addaan iti imbati a kinapudno.
Itoy naminduan a daras nga ikikitakitmo nga awaten dagiti pammadayaw, mas lalo pay a dimmegdeg ti pagaraemmi kenka kamannurat, Edgardo M. Reyes, ti author ti nalatak unay iti ballasiw taaw a “Maynila: Sa Kuko ng Liwanag.”#


text:
Kategoria:Dagiti naipakasaritaan a paset ti panawen
Dagiti subkategoria
Daytoy a kategoria ket addaan kadagiti sumaganad a 10 a subkategoria, manipud iti 10 a dagup.
D
- ► Dagiti paset ti panawen ken dagiti agpang ti arkeolohia (5 K, 2 P)
I
- ► Industrial a Rebolusion (1 K, 1 P)
K
- ► Kasadar a pakasaritaan (2 K, 1 P)
M
- ► Moderno a pakasaritaan (9 K, 2 P)
P
- ► Panawen ti Pannakapalpalawag (1 K, 1 P)
R
- ► Reporma ti Protestante (1 P)
S
- ► Sakbay ti pakasaritaan (4 K, 1 P)
T
- ► Taga-ugma a pakasaritaan (5 K)
Pampanid iti kategoria "Dagiti naipakasaritaan a paset ti panawen"
Daytoy a kategoria ket aglaon laeng iti sumaganad a panid.